text
stringlengths 0
38.1k
|
|---|
اليوم 577 تحليل جديد:
5 اصابات.
مجموع المصابين 628.
اجرت اليوم وزارة الصحة 604 تحاليل اسفر عن اكتشاف 5 حالات جديدة، و 27 حالة تهم اصابات قديمة تم اكتشافها سابقا و تم اعادة تحليلها لمعرفة شفائها ام لا، و ثبت انها مازالت تحمل الفيروس.
الخلاصة الي تهم اكتشاف الحالات الجديدة:
577 تحليل كشف عن 5 اصابات.
المصدر: صفحة وزارة الصحة.
هذا نتيجة التزامنا السابق بالحجر، ربي يقدر من الاستهتار الي صار في الايامات الي فاتت و الي نتائجو تظهر اسبوع اخر |
فرصة اجبارية لفرض اربعة ايام من الحجر التام و الشامل المتتالية. غدوا عيد الشهداء و بعدو عطلة استثنائية، و بعدهم سبت و احد. فرصة لهبّة شعبية من الناس الواعية باش نعاونو ارواحنا على 4 ايام من الانعزال التام. و نتمنى الدولة و اساسا عناصر الجيش و الشرطة في هالاربعة ايام اخيرا يطبقو القانون، لا ترخيص لا والو، فقط تخدم الناس الي مستانسة تخدم في القطاعات الحيوية و التجارية حتى في الاعياد و العطل و الناس الي نهار السبت تخدم بطبيعتها.
طبعا ما غير ما نفهموها بالمعكوس و يمشي في بالنا العطار و الخضار و الجزار و الكوشة الي عمرهم ما سكرو، باش يسكرو 4 ايام.
#مسكرين_4_ايام
#ارجع_نهار_الاثنين |
السلام عليكم
بالنسبة للمساعدة للشركات بعنوان جائحة كورونا باش تخلص اجور عمالها و مصاريفها الاخرى،
فما طريقة وحيدة و واحدة و حصرية، طريقة وحيدة و واحدة و حصرية، طريقة وحيدة و واحدة و حصرية:
الدخول لموقع:
helpentreprise.social.tn
الدخول و تعمير مطلب على انترنات في الموقع هذا هو الطريقة الوحيدة، و حتى تقديم الوثائق المثبتة يتم في الموقع هذا مباشرة.
في الموقع لازم تعمير ارقام الضمان الاجتماعي و الباتيندا و السجل التجاري و الحساب البنكي متاع المؤسسة و قائمة اسمية بالعمال (بالنسبة للعمال في النوار، لازم المؤسسة تثبت وجود علاقة شغلية معاهم بتقديم شهادة عمل بإسم العامل المعني ممضاة من المؤسسة) و عناوينهم.
و من اهم شروط الانتفاع بالمساعدة، المحافظة على مواطن شغل كل الاجراء (التصويرة تهم شروط المؤسسات)
.
.
.
.
.
بالنسبة للحرفيين و التجار الصغار، طريقة واحدة ايضا، طريقة واحدة و وحيدة، طريقة واحدة و وحيدة:
الدخول لموقع:
Batinda.gov.tn
تعمير رقم الباتيندا و رقم بطاقة التعريف و رقم الحساب البنكي و نوعية النشاط و عدد الخدامة اذا فما |
انا هسترت من نهار 24 جانفي😁
و انتوما؟ وقتاش حسيتو انو الكارثة اكبر من مجرد خبر عابر؟😁 |
لو فقط 1% (متأكد اكثر) من الي يخدمو في المهن هذي، يخدمو في الفترة هذي و هوما مقتنعين انهم يحاربو من اجل بلادهم، فأنا انحني لهم شكرا و امتنانا. ربي يفضلكم لتونس |
27 جدد، 623 جملة، 25 متعافي فقط و... 23موتى.
#شد_دارك |
اعتقد ان الوقت حان لتغيير الرسالة بتجاوز لفة الارقام و تقديم صور و شاهادات حية عن البؤس والموت الذي زحف على العائلات... الناس استانست بالارقام و ماعادش معدلة على الخطورة. |
الي ينجم يعاون ما يترددش
و الي ما ينجمش ينشر
#تونس_تقاوم |
في تونس فما استهتار و عدم وعي بالهول القادم، و في تونس فما زادا هذا:
امام مكتب بريد جرجيس اليوم
يا رب تحفظ كل بشر في تونس، يا ربي تعطينا الوعي و العقل و الصبر، يا رب احفظ تونس. |
وزير الصحة التونسية يبكي قهرا على عدم وعي الناس بضرورة الالتزام بالحجر الصحي و ما سيجره من موت و خراب على بلادنا.
معطيات مهمة حكى عليها وزير الصحة :
- 80% من مرضى الكورونا اللي يدخلوا للإنعاش يتوفاو.
- المسنين ماهمش وحدهم في خطر، فمة ناس توفات عمرها 40 سنة، و حتى أقل من 30.
يا رب لطفك، الجهل باش بضيعنا |
عذرا لا امرا، نداء الى الصحافيين و وسائل الاعلام:
التأكيد مرارا و تكرارا على ان تقديم مطالب مساعدة لا يعني بتاتا الحصول على مساعدة، التأكيد ان عملية تثبت دقيقة ستتم في صناديق الضمان الاجتماعي و الباتيندات و قوائم العائلات المعوزة، و من ثمة تنقية القائمة و اعطاء من يستحق فقط.
لو تكرّمتم بتكرار هذه المعلومة قدر استطاعتكم، سيؤدي الامر لشيئين:
- تخفيض الضغط على طوابير مكاتب العمد
- تفادي الخيبة مبعد سواء عن سوء او حسن نية للي ما ياخذوش، و بالتالي تفادي الاحتجاجات الي ماناش في حاجة ليها.
هو نداء عذرا لا امرا |
نداء لوزارة التجارة و كل المتعاملين الاقتصاديين و البنك المركزي و وزارة الصناعة:
الحرب بين الدول توا على الكمامات، احنا عندنا طاقة انتاج كبيرة في الخياطة، لكن، المشكل الجاي، باش يكون على النسيج كمادة اولية، و هذا منتوج مسيطرين عليه الهند و الصين، سيبونا من حرب شراء الكمامات، ما انجموهاش لا ماديا لا لوجيستيا مقارنة بالدول العظمى، اعملوا خطوة استباقية و ركزوا على استيراد النسيج الخاص بصناعة الكمامات او حتى القطن على الاقل قبل ما تشعل عليه حرب اخرى بين الدول |
صباح الخير
596 حالة، أغلبهم حالات تعداو في تونس من ناس لا علاقة بالخارج... الوباء قاعد ينتشر بشكل مخيف، و استهتارنا بالحجر الصحي الارادي، باش يهزنا لحجر الرعب. كل المستهترين توا، راكم باش تشدو دياركم وحدكم وحدكم بالرعب كالفئران لما تشوفوا الموت الزاحف في كل مكان حولكم... بلاد وقفت اقتصاديا و باش تعاني الامرّين من افلاس و فقر، و لكن دون اي إستفادة صحية من هذا التعطيل، الله يقدر الخير اخرتها شنوا، و الناس تحوس و تخرج، شايخين بفصعة من الخدمة... عندنا مشكل كبييير سواء في الامن و الجيش الي ما فرضتش الحضر، او في الي يعطيو فيهم في التعليمات...
ربي يقدر الخير |
سمعت مايا توا في الحوار التونسي جرّبت بطاقة تعريفي، هاو شنوا جاني.
للاسف، الطريقة هذي متاع اي واحد موش موجود عند وزارة الشؤون الاجتماعية، يجيه ميساج يقلو امشي للعمدة، باش تخلي باااارشا عباد لا علاقة بالمساعدة، تتخيل انو مادام جاها الميساج اكيد جدا عندها الحق في حويجة، و تطمع و تمشي تشد الصف.
نتمنى الوزارة تغيّر الميساج كالتالي:
"انت غير معني بالمساعدة الاجتماعية. و اذا تعتقد انك محتاج، اتصل بالعمدة بداية من 06 افريل و سيقع التدقيق في مداخيلك و النظر في حاجتك للمساعدة ام لا" |
سلام عليكم
رجاءا انشروا العلم و الوعي حتى لا تغلب غرائز البقاء الحيوانية مبائ الانسانية النبيلة:
تدوينة للدكتور ذاكر ليهيذب:
أعترف أنه يوجد تقصير كبير من الأطباء والسلطات المعنية في موضوع دفن ضحايا الفيروس.
أعلم المواطنين الكل وخاصة حماة المقابر الجدد الي يطالبوا بعدم دفن المتوفين في مقابرهم، أن السيد الي قاعد يرمي في الحجر على الجنازة وعلى الشرطة عندو في خشمو كميات مهولة من الفيروس و هو قادر على نقل العدوى إلى كل المتجمهرين معه في لحظات أكثر من المتوفي.
ونعلمهم أن الإنسان وقتلي يسلم الروح يتوقف التنفس يعني حتى فيروس ماعاد يخرج من قصباته الهوائية.
وتبقى الجثة قادرة على اخراج الفيروس في السوائل لكن لمدة قصيرة.
ونزيد نعلمكم أن الفيروس يعيش في الخلايا الحية، يعني كيف تموت الخلايا يتحول جسم الإنسان إلى مواد يعيش فيها الفيروس بين ثلاث إلى 72 ساعة مثل التراب والبلاستيك والقماش.
ونزيد نعلم حماة المقابر الجدد أن المتوفي مكفن و مغلف في كيس بلاستيكي داخل تابوت، يعني مستحيل ينبعث منه أي فيروس.
أنا متأكد أن بعض الفيديوات القادمة من بعض البلدان التي تجسد مواطنين يهبطوا في تابوت بالحبل، زادت في الترفيع من نسبة عدم الفهم لدى المواطن العادي .
ربي يرحم موتانا ويكتبلهم الشهادة ان شاء الله. |
قرض الـ700 مليون أورو الّي نوّابنا تفاجؤوا بيه؟ شنيّة الحكاية؟... الي يحب يفهم يوسع بالو يقرا، و نوعدو باذن الله ما يندمش.
الحقيقة، الموضوع من الأوّل أثار انتباهي كيفكم لكن ما ركّزتش معاه، بحكم حسب رايي تونس توّا عندها اولويّة واحدة: مجابهة هول كورونا و آثارو الصّحّيّة و الإجتماعيّة والإقتصاديّة. لكن لمّا كثرت تصريحات النّوّاب حول انّو قرض ما فيبالهمش بيه، و في الفايسبوك و بعض مواقع الBuzz تعدّينا أصلا لـكلام حول 700 مليون أورو ضايعين، أصبح من الواجب عليّا قدّام النّاس الّي تاثق في الصّفحة، انّي نثبّت في الموضوع، و نقدّملهم خلاصة الّي لقيتو..
نبداو بالسّاس السّاعة، شنيّة حكاية القروض المحالة من البنك المركزي للدّولة؟
لمّا الدّولة تحبّ تتسلّف من الخارج، فإنّو ممثّلها في كلّ الإجراءات هو البنك المركزي التّونسي (هذا ما ينصّ عليه الفصل 32 من القانون الأساسي للبنك المركزي التّونسي)، و الدّولة لمّا تتسلّف من الخارج عندها زوز بقايع تمشيلهم:
الإقتراض من من المؤسّسات الماليّة الدُّوليّة (بمعنى المؤسّسات الي يملكوها برشا دول كيما البنك الدّولي و البنك الأوروبي و صندوق النّقد الدّولي و غيرهم...) و الإقتراض من حكومات الدّول الأخرى، و النوعين هاذم من الاقتراض، يتميّزو بزوز حاجات، من جيهة أسعار فائدة رخيصة و فترات تسديد طويلة، و من جيهة ثانية، فيهم شروط على تونس كيفاش تصرفهم، يا غمّا في مشاريع معيّنة، يا إمّا في تنقيص حجم المصاريف الغير منتجة كيما الأجور و الدّعم و المؤسّسات العموميّة الخاسرة...
أو: الإقتراض من أسواق المال العالميّة، يعني من مؤسّسات ماليّة عالميّة خاصّة (أساسا بنوك خاصّة كبرى)، و النّوع هذا من الإقتراض يتميّز بحاجتين: اوّلا نسبة الفائدة مربوطة بوضعنا الحقيقي، يعني لمّا يكون اقتصادنا تاعب و عندنا مشاكل اجتماعيّة و سياسيّة و امنيّة كيما حالنا توّا، الانتيريس يكون غالي، و العكس صحيح... و ثانيا، حدّ ما يدبّر علينا اش نعملو بالفلوس، نعطيو زيادات شهاري، نزيدو في الدّعم، نصبّو فلوس لمؤسّسات عموميّة خاسرة، امورنا، المفيد نخلصو في الوقت...
و موضوع الـ 700 مليون أورو يهمّ الاقتراض من أسواق المال العالميّة، و الفصل 32 من القانون الأساسي للبنك المركزي التّونسي، يقول زادا، انّو اذا البنك المركزي يمشي باسم تونس لأسواق المال العالميّة، لازم وزير الماليّة يعلم لجنة المالية في مجلس النّوّاب بالمسبّق، و باعتبار لجنة المالية هي برلمان مصغر فيه كل الكتل، فموافقتها المسبقة يالاغلبية هي بحد ذاتها تفويض و اتفاق ضمني انو المجلس موافق بالاغلبية، و البنك المركزي و وزارة المالية ممثلي الدولة، اذا ياخذو الموافقة و مبعد يخرجو للاسواق العالمية، و يجمعو الي حاجتنا بيه، مبعد النواب ينكرو في كلام اعضاء لجنة المالية الي هوما عينوهم باش يمثلوهم فيها، وقتها نكونو انتقلنا في عيون العالم لا قدر الله من دولة الى زريية مواشي.
نتعدّاو للسّؤال الموالي: كيفاش تسلّفنا الـ 700 مليون أورو، و دخلت للميزانيّة و الّا لا؟
نبداو بتنفيذ ميزانيّة 2019 (المصدر 1 ، صفحة 4 من تقرير تنفيذ ميزانيّة 2019، العمودين الأخيرين من الجدول، سطر 18)، نلقاو انّو في 2019، قانون الماليّة التكميلي 2019 الي صادقو عليه النّوّاب الجدد، يتوقّع نتسلفو ما يعادل 2217,7 مليون دينار من أسواق المال العالميّة، و التنفيذ يورّنا انّو تسلّفنا فعليّا 2218,4 مليون دينار (الفارق جاي طبعا من الفرق في سعر الصّرف بين نهار التقدير و نهار دخول الفلوس)... هذا معناه اوّلا انّو ما تسلّفناش حاجة موش موجودة في قانون الماليّة، و ثانيا انّو الفلوس دخلت للميزانيّة... فمّا مكان آخر باش نلقاو فيه الفلوس الي دخلت بعنوان القرض هذا، هو القوائم الماليّة متاع البنك المركزي لسنة 2019 (المصدر 2، صفحة 16، المطّة الأولى من الفقرة تحت الجدول) الي مصادقين عليه زوز خبراء محاسبين مستقلّين. و هذا دليل انّو الفلوس دخلت للميزانيّة و لمخزون العملة الصّعبة لتونس متاع تونس نهار 15 جويلية 2019، و بالطبيعة تصرفو لتغطية مصاريفنا عامتها من أجور و دعم و غيرهم، كيما مقرّر من الاوّل في قانون الماليّة.
نتعدّاو لشرط إعلام لجنة الماليّة قبل الذّهاب لأسواق المال العالميّة في 2019؟
هوني زادا، كي نمشيو لموقع مجلس النّوّاب، و نشوفو نشاط لجنة الماليّة في 2019، نلقاو انّو وزير الماليّة عقد اجتماع مع اللّجنة نهار 22 ماي 2019، و اعلمها انّو تونس باش تخرج لأسواق المال العالميّة، و اللّجنة وافقت و قاتلو ما تفوتوش 800 مليون دولار (المصدر 3)
أخيرا، علاش قرض خذيناه في 2019 يتعدّى لمجلس النّوّاب في 2020؟
بإعتبار الاتفاقات الخارجيّة في تونس لازم تمشي لمجلس النّوّاب، فإنّو أي معاملة ماليّة خارجيّة لازمها تتعدّى عليه. و هوني الإجراءات تفرق بالنّسبة للزّوز أنواع من القروض الّي حكينا عليهم لفوق:
النّوع الاوّل من القروض بين دولة ومؤسّسة فيها برشا دول، او بين دولة ودولة أخرى، ما يتصبّ لتونس، الّا بعد مصادقة مجلس النّوّاب لانّو هذا النّوع من القروض، فيه كيما حكينا برشا شروط حول طريقة صرفهم، يعني لازم موافقة سياسيّة عليهم.
لكن النّوع الثاني من القروض بين دولة و مؤسّسات ماليّة خاصّة (كيما قرض الـ 700 مليون أورو)، يتصبّ لتونس مباشرة دوب ما الدّيّانة يقوافقوا انهم يسلفونا، الخواص بالنّسبة ليهم سلفو تونس ممثلة في بنكها المركزي، ما يعنيهاش آش باش تعمل بيهم، و الإجراءات ما تعنيهمش...و بالتّالي تونس في النّوع هذا من القروض تتسلّف و تقبض الفلوس، و مبعد تعمل إجراءات مصادقة مجلس النّوّاب في عقلها. و هذا الّي صار في قرض الـ 700 مليون دولار، تجهيز الملفّ و الأوراق خذا وقت، و لمّا حضر تهز للمجلس.
آي و يا ترى هذي سابقة تصير اوّل مرّة، ناخذو قرض من الأسواق العالميّة في عام، و نوافقو عليه عام بعد؟؟
الإجابة هي : لا، موش اوّل تصير، جيت نثبّت نلقاها صايرة قبل عادي.
عام 2018، كيف كيف، البنك المركزي لتونس، بأمر من وزارة الماليّة و بعد إعلام لجنة الماليّة، خرج لأسواق المال العالميّة، و تسلّفنا 500 مليون أورو نهار 31/10/2018. و ما حضر الملفّ و تمّت إحالتو على المجلس الّا نهار... 01 مارس 2019 (المصدر 4، التقرير بتاريخ 11 جويلية 2019، و يحكي على المصادقة على القرض الي خذيناه من الأسواق العالميّة نهار 31 أكتوبر 2018، صفحة 3)... يعني خذينا الفلوس و صرفناهم في 2018 و ما مشى للمجلس الا في 2019.
الخلاصة: حكاية فارغة و حلّ اصّرّة تلقى خيط...
المصادر:
المصدر 1
تقرير تنفيذ ميزانيّة 2019:
http://www.finances.gov.tn/sites/default/files/2020-03/Resultats_provisoires_de_execution_du_Budget_de_Etat_fin_2019_2.pdf
المصدر 2
القوائم الماليّة للبنك المركزي 2019:
https://www.bct.gov.tn/bct/siteprod/documents/etat2019_fr.pdf
المصدر 3
بلاغ حول نشاط لجنة الماليّة بتاريخ 22 ماي 2019:
http://www.anc.tn/site/main/AR/activites/fiche_act.jsp?cn=107166&type=null
المصدر 4
تقرير لجنة الماليّة بتاريخ 11/07/2019
http://www.anc.tn/site/servlet/Fichier?code_obj=107774&code_exp=1&langue=1 |
هيا نرجعو نتلاهاو بحالنا في انتظار تتوضح حكاية الطيارة الي خرجت و رجعت فارغة..
الوضع الوبائي اليوم في تونس وصلنا 574 حالة...
كالعادة، و كيما في كلّ بلدان العالم، عدد الاصابات ما يعني شي مقارنة بحقيقة تفشّسي الفيروس بإعتبار انو اغلب المصابين بيه يبراو بعد اعراض بسيطة...
احنا في تونس، مشكلتنا الاكبر و الي عليها نقد و كلام، هي عدد التحاليل، خاصة لما نقارنو بالدول العظمى، صحيح، عدد التحاليل شوية، لكن الي يطمّنّي شويّة، هو انو نسبة المصابين من عدد التحاليل ما كبرتش، و الي يطمّن اكثر في النسبة هذي، هو انّو التحاليل الي نعملو فيها موش على عينات عشوائية بل على ناس تعرضو لامكانية العدوى، يعني حظوظهم كبيرة يكونو مرضى، و رغم هذا النسبة ما كبرتش...
بالنسبة لعدد التحاليل، انا ما نقارنش مع فرنسا و المانيا و اليابان...
طليت على جيراننا المغرب (الصفحة الرسمية لرئيس الحكومة المغربي)، الي وضعهم الاقتصادي خير منّا بااارشا، نلقاهم عاملين لليوم 4499 تحليل فقط، فاقو ب990 حالة، ماتولهم 69 بشر،
أحنا عملنا 7145 تحليل (اكثر من مرة و نصف قد المغرب)، طلعولنا 574 حالة، ماتولنا 22 بشر..
لكن نعاود رانا ما منعناش، راهو سرعة انتشار الفيروس مرعبة، رانا لا حول لنا و لاقوة اذا ينتشر بشكل كبير نضيعو، ، يا توانسة رانا وحدنا، يا توانسة راهو حتى في الدواء و وسائل الوقاية رانا وحدنا، راهي ازمة عالمية متاع ذراعك يا علّاف، و احنا ما عندناش لا قوة لا فلوس.
يا توانسة شدّو دياركم بكيوفكم توا، خير ما تشدّوهم بعد ما الحزن و الموت يدخل ديار الناس الكل و يفرض عليكم الحجر من الخوف و الرعب.
يا توانسة شدو دياركم، يا توانسة شدو دياركم
يا حكومة استعمل القوة، يا حكومة استعمل القوة، يا حكومة استعمل القوة مهما كان الثمن ضد كل المستهترين سواء الي يرفضو الدفن في مجاز الباب، سواء المرضى الي يرفضو الحجر في قبلي، سواء الي موش ملتزمين بالحجر الصحي في كل مكان... يا حكومة استعمل القوة، راهي الرحمة في غير محلها خراب للشعوب..
#تونس_تعيش
#تونس_تقاوم |
الصراحة، في اوقات الازمات، الشفافية اهم حاجة، موضوع الشحنة الصينية و الطيارة الي رجعت من شطر الثنية، ما خرجتش في فايسبوك، خرجت في موقع موزاييك، و حكاو عليها صحافيين معروفين بصدقهم.
لذا الحكومة لازمهم تخرج و تقول الحقيقة للناس:
- اذا تأكد خبر استحواذ مضاربين امريكيين عليها بدفعهم 3 اضعاف الثمن، ميسالش اعلموا الناس، و فسروا خاصة لمرضى الجهل الايديولوجي الي ما يفرقوش بين الخواص و الدول، انو العملية عملوها مضاربين (سمسارة) امريكيين خواص، و انهم هوما بيدها عملوها مع فرنسا و كندا... فسروا للناس باش يفهموا حجم الكارثة العالمية الي صايرة، و يفهموا اننا وحدنا، و انو املنا الوحيد في احترام الحجر الصحي..
- و اذا طلعت بالحق الشحنة موش جاهزة، و وصلنا خرجنا طيارة long courrier و رجعناها من شطر الثنية، وقتها يكونو المسؤولين عن العملية وصلوا قاع الضحالة في الفشل و انعدام الكفاءة، و اقالتهم واجبة سواء الي في الصيدلية المركزية سواء الي في الخطوط التونسية، خاطر ماناش ناقصين مصروف فارغ و فشل في وقت كيما هذا |
الخبر حول ما فعله مضاربون أمريكيون من استحواذ على شحنة الادوية الصينية الموجهة لتونس (دفعوا 3 اضعاف الثمن للمصدّر الصيني) موش غريب يكون صحيح، هو نفس ما فعلوه فعليا منذ ايام مع شحنة مماثلة موجهة لفرنسا. خبر الشحنة التونسية تنشر بعد ما موزابيك اعلنت انو الطائرة التونسية الي كانت ماشية للصين رجعت بعد 20 دقيقة من اقلاعها لانو فما شكون انصل بتونس و قالهم الشحنة غير متوفرة، الصحافي منجي الخضراوي قال انو مضاربين (سمسارة) امريكيين خواص (نعاود خوااااص، يعني شركات تسمسر لا علاقة بالدولة الامريكية) دفعوا 3 اضعاف الثمن للمصدر الصيني... الحكاية ممكن جدا تكون صحيحة، و حسب رايي صحيحة، خاطر صار نفس الشي مع فرنسا و كندا 3 ايام لتالي... المنكبي ينجم يقول الي يحب، اما هذي كماندة متفاهمين على وقت عندهم جمعتين الحكومة تحكي عليه، و توصل تخرج طيارة من تونس، و مبعد ترجع، خرافة الشحنة موش حاضرة، هذي ما تجد على حد، و الى فان الي ارسلوها من تونس دون التأكد من جهوزية الشحنة، هوما ناس ما يستاهلوش مناصبهم...
لكن سواء صحيح او غالط، ماشيين للوضعيات هذي، و ديجا صارت، ونعاود، يا توانسة رانا وحدنا، يا توانسة راهي ازمة عالمية متاع ذراعك يا علّاف، و احنا ما عندناش لا قوة لا فلوس.
يا توانسة شدّو دياركم بكيوفكم توا، خير ما تشدّوهم بعد ما الحزن و الموت يدخل ديار الناس الكل و يفرض عليكم الحجر من الخوف و الرعب.
يا توانسة شدو دياركم، يا توانسة شدو دياركم
يا حكومة استعمل القوة، يا حكومة استعمل القوة، يا حكومة استعمل القوة مهما كان الثمن ضد كل المستهترين سواء الي يرفضو الدفن في مجاز الباب، سواء المرضى الي يرفضو الحجر في قبلي، سواء الي موش ملتزمين بالحجر الصحي في كل مكان... يا حكومة استعمل القوة، راهي الرحمة في غير محلها خراب للشعوب..
يا وزارة التجارة كون مخزون مواد غذائية توا قبل ما يكثر تنافس الدول على القمح و اللحم و الحليب |
السلام عليكم
غدوا البوسطة تعاود تتعبى
نداء مرة اخرى الى كل الجمعيات و المجتمع المدني، هاو في بالكم، تجندوا امام مكاتب البريد لتنظيم الناس، خوذو نوامر بطاقات تعريفهم و ابعثوا الsms و اذا موش نهارهم قولولهم يروحو، نظموا الناس باش يحافظوا على مسافة الامان... تجندوا امام مكاتب العمد، نظموا الناس، ساندوا قوات الامن و الجيش...
ذكروا العباد دائما، ما فماش مساعدة يفوت وقت خلاصها، وقت يجي يلقاها، ما فماش اخر اجل للتقييد.
نداء الى الاعلاميين:
وجهوا نداء الى جمعيات المجتمع المدني للتطوع امام مراكز البريد و مكاتب العمد
ذكروا العباد دائما، ما فماش مساعدة يفوت وقت خلاصها، وقت يجي يلقاها، ما فماش اخر اجل للتقييد.
راهو العويل و البكاء ساهل مبعد اذا كل حد ما يقومش بجزء من المجهود.
ربي يحمي بلادنا
#تونس_تعيش
#تونس_تقاوم |
الشركة هذي تمثل حلمي بتونس:
القدرة على منافسة شركات عملاقة لهندسة المشاريع الطاقية و المائية في العالم، و افتكاك صفقات منها في الجزائر انغولا، السعودية، العراق، ليبيا، المكسيك.
و القوة و العزّة للتونسيين الي يخدمو فيها عبر العالم.
نهار الي تونس تملك 100 شركة بهذا النظام و هذه القوة. نهار الي بلادنا تصبح من الدول المتقدمة في العالم.
ربي يبقى عليهم الستر و يقويهم اكثر و اكثر. و ان شاء الله يا ربي يكثرو الشركات الي كيفها. |
طبعا المقصود هو 03 افريل 2020.
خطأ مطبعي |
حسن واصل
ايقاف ال9 قاذورات الجراثيم البشرية الي رفضو دفن مرأة في بنزرت.
جدير بالذكر ان النيابة العمومية وجّهت لهم تهم:
الانضمام الى جمع من شأنه الاخلال بالراحة العامة وارتكاب جريمة والتعرض لتنفيذ القانون إضافة إلى هضم جانب موظف عمومي حال مباشرته لوظيفه بالقول ورمي مواد صلبة على أملاك الغير والتهديد بالاعتداء بالعنف على موظف عمومي مباشر لوظيفه بالوجه القانوني وعدم الامتثال لما امرت به القرارات والقوانين الصادرة ممن له النظر والتهديد بما يوجب عقاب جنائي وخرق الإجراءات المتخذة في حالة الطوارئ.
العاقبة لاقالة المسؤولين في مجاز الباب و السلوقية الي اليوم خلو قاذورات يردمو قبر و رفضو دفن ميت اخر، و العاقبة لتنفيذ السجن في حق القاذورات الي عملو الشي هذا
C'est ça aussi qu'il faut partager massivement pour façonner la conscience collective. |
لو لم تستعمل الدولة اقصى انواع العنف القانوني مع قاذورات الجراثيم البشرية الي ترفض دفن الموتى، سيصبح الحديث عن دولة مجرد عبث احمق... بعد الفضيحة الي عملتها الدولة بالسكوت عن القذارة متاع المجلس البلدي ببرج السدرية، و الي كان اول باب دخلنا منو الخراب الي عايشينو توا، اي تهاون في قمع قاذورات البشر الي يرفضوا دفن الموت او الي يرفضو الحجر الصحي او استقبال المرضى في جيهتهم، هو بكل بساطة جريمة ضد تونس سيرتكبها من يحكم الان. |
ملاحظة و تنبيه هاااام جدا لوزارتي التجارة و الفلاحة:
المجهود العالمي للمكافحة وباء كورونا، يؤدي الى تعطل كبير في تدفقات الشحنات الغذائية و الفلاحية بين موانئ العالم، و فساد عدة شحنات في الموانئ بسبب تعطل الاجراءات موجود ووار يقوى، رغم كل شي، حتى الصناعات الغذائية و الفلاحية قاعدة تمشي بنسق بطيء بسبب التعطل شبه التام للصناعات المساندة، الانتاج الفلاحي بيدو قاعد يمشي بنسق بطيء بسبب التضييقات على تنقل اليد العاملة.
هذا تلخيص لاهم ماجاء في بلاغ مشترك بين رؤساء المنظمات العالمية للصحة و التجارة و الاغذية.
الخلاصة:
لو تواصل الخراب متاع كورونا على الة الانتاج العالمية، فما خطر كبير لانهيار الانتاج الغذائي العالمي يؤدي لفرض قيود على التصدير من طرف الدول، و بكلنا شفنا شنوا الي صاير توا بين الدول على شحنات وسائل الوقاية(اخرها امريكا تحول وجهة طائرة صينية بشحنة كمامات و لباس واقي، من باريس الى امريكا)، اذا هذا صار توا على وسائل الوقاية، تخيلو شنو ينجم يصير على المواد الغذائية...
لذا نصيحة: كونو مخزون متاع 10 اشهر او اكثر من حاجياتنا الغذائية من الخارج، راهي اولوية مطلقة، و الحذر اهم من العويل، الغموض حول مصير هذا الفيروس و وقت السيطرة عليه، يصعّب تماما اتخاذ القرارات، لكن لما يتعلق الامر بالغذاء، و لما نعرفو الي قاعد يصير توا على مجرد وسائل وقاية، تصبح المخاطرة بفساد تخزين مسبق دون فائدة، ارحم بالف مرة من جوع شعب و ما ينجر عليه من انهيار بنيان اجتماعي كامل يؤدي لانهيار دولة...
كونوا مخزون كبير من توا قبل ان تكثر لهفة الدول على الشحنات الغذائية و يطير سعرها و يصبح الفكّان سيد الموقف،
كونوا مخزون، و كبروا في طاقات الخزن
اعملوا برنامج فوري لدعم الانتاج الغذائي بجميع انواعوا، استوردوا الي لازمنا توا.. |
باهي، توا بالمعقول، باش نحكي على الناس من الطبقة المتوسطة العليا، خاصة الموظفين السامين في العام و الخاص:
فما مرا كانت تجيكم للدار تعاون، ماعادش تنجم، ما تخسر شي اذا تبعثلها فلوسها كإنها تخدم
فما serveur كان يجيبلك في قهوة للبيرو و تعطي فيه في حويجة كل مرة، ما فيها باس تتفكرو بشوية مساعدة خاطرو بطال
فما حجام سكّر، اسأل عليه و اذا تنجم عاونو باي طريقة
فما عساس parking في وسط البلاد عرفو قالو ارتاح، اسأل عليه و اعطيه الي مستانس تمدهولو باش يرد بالو على كرهبتك بالذات
فما serveur في مطعم، يفرح بيك ديما تفطر عندو، و كل مرة تخليلو حويجة، كلمو، عاونو
طبعا هذا في حال انك تغزر للناس هذي في سائر الايام و عندك ليهم قدر متاع تحكي معاهم و تعرف احوالهم و نوامرهم...
هي امثلة، مجرد أمثلة غيرها عشرات الامثلة الأخرى، و مل حد و شنية الحالات الي في اونتوراجو... و الهدف ساهل، نهزو بعضنا، هذي بلاد الناس الكل، و مستحيل ناس تمنع و ناس لا، يا نتضامنو، يا نموتو |
توضيح في ما يتعلق بتأجيل سداد اقساط القروض:
القرار راهو خرج في منشور من البنك المركزي، و البنك المركزي هذا مع البنوك، كيما نقولو بولحناك متاع كوريا الشمالية مع شعبو، يعني يقول كلمة، و البنوك تنفذ سينون يعريلها راسها بالخطايا.
يعني موضوع التأجيل بستة شهور من مارس لأوت بالنسبة للي اجورهم اقل من الف دينار و بثلاثة شهور من افريل لجوان بالنسبة للي اجورهم اكثر من الف دينار، راهو من التحصيل الحاصلو باش يتنفذ بشكل آلي بالنسبة لكل الحرفاء الي ما عندهاش مشاكل في خلاص قروضها قبل. و للي يحبو ما يصيرلهمش تأجيل، هوما الي مطلوب منهم يتصلو ببانكتهم و يطلبو رفض التأجيل.
فما ناس قصولهم في مارس و اول افريل؟
اكيد فما، خاطر القرار تخذا امّخّر في اخر مارس و ديجا منظومة الاعلامية تخدم بشكل الي، و البنوك مازال مانظمتش العملية داخلها... تبقى كيما قلتلكم، انهم بكلهم باش يصلحو امورهم، و تأكدوا انو الي تقصلهم فرنك باش يرجع، خاطر كيما قلتلكم، هذا قرار بنك مركزي، و الي يقولو البنك المركزي، هو سيف على رقبة البنوك ينفذوه دون اي نقاش. |
نداء الى المجتمع المدني في كامل تراب الجمهورية
نداء الى كامل بلديات الجمهورية...
توزيع الحوالات المالية للفئات الاجتماعية الضعيفة مازال باش يصير...
لذا:
- اولا، مضمضو من موضوع اعطيونا احنا الفلوس نفرقو، هذا قلم فارغ و باب بلاء كبير، احنا مجرد التسجيل عند العمد قريب اتطيح الارواح، ما بالك باش نعطيو لجمعية و الا بلدية تفرق..
- ثانيا، خدمة الناس ما تستحقش استدعاء و تبشبيش بيكم، يعني تحركو وحدكم اذا تراو انو هذي مهمتكم... و المطلوب منكم ساااااهل:
- تطوعوا ساندوا مراكز البريد و امام مكاتب العمد و قفوا امامها لتنظيم الناس باش يخافظوا على مسافات امان، و ابعثوا انتوما الرسائل الهاتفية مكان الي ما يعرفش، و الي موش نهارو يروح..
اخيرا، الى رؤساء مراكز البريد، الناس راهي خايفة من التسكير قبل ما يخلط دورهم... لذا، رجاءا، تعهدوا بصوت العالي انكم ما تسكرو الا ما يوفى الصف... و رجاءا من الادارة العامة للبريد، اعطي سوايع زايدة للقبّاض الي يخدمو بعد وقتهم القانوني...
نداء الى العمد، ذكروا الناس انو للحظة هذي باب التسجيل تحل و ما فما حتى بلاغ يقول انو اخر اجل الجمعة الجاية و الا حتى الشهر الجاي...
#تونس_تقاوم |
هذا زادا في تونس اليوم |
نسمع في الاراء بأنواعهم في وسائل الاعلام، بكلها تعطي في الدروس على الفوضى في توزيع الاعانات...
صحيح الي صاير توا هو حكم اعدام نافذ على عشرات الاف من التوانسة...
اما الي صار راهو غريب جدا:
- الدولة ما اعطاتش اعانات، خرجو الجهابذة و قالو عيب و غلط
- الدولة تفرق المساعدات، و صار ازدحام خرجو الجهابذة و قالو عيب
- الدولة اعطات مساعدات و عدات نهارين في الاعلام تقول انو مالازمش الناس الكل تمشي للبوسطة فرد وقت، المطلوب طلب 10017 باش تعرف اما نهار تمشي للبوسطة، و الناس مشات فرد وقت و صارت زحمة، خرجو الجهابذة و قالو عيب و غلط، يعني ما سألوش ارواحهم كيفاش سمعو بالاعانات و ما سمعوش بالsms رغم الي مل البلاغات فيهم المعلومتين...
في الاثناء بكلها تنظر، الي يقترح توصيل الفلوس للدار على اساس ساهلة و الحمقى في الادارة ما خمموش فيها، و الي يلوم كيفاش نوصلو فاتورة الماء و الضوء و ما نجمناش نوصلو ماندا، و هو طبعا ما يعرفش انو توصيل الفاتورات لكل ال معنيين ياخو شهر او اكثر، و الي ينظر على كيفاه الدولة ما تعرفش الناس المستحقة على اساس احنا شعب ما يطلب مساعدة كان الي فعلا مستحق، و الي متقلق كيفاش 200 دينار شوية، على اساس الحيط الي نجبدو منو في اللويز ما استعملناهش...
الحاصل، زاااايد، نموتو على التنظير، بكلها في داخلها تعرف اننا دولة غير قادرة على مواجهة الهول القادم، بكلها تعرف اننا فقط نحاول، و نتمنو ننجحو و لو امل ضعيف، بكلها تعرف انو اليوم في حرب مرعبة بحالنا هذا و وحدنا... بكلها تعرف كل هذا، و قليل الي يعاون بحل فعلي قابل للتنفيذ بعيد عن العته اللاواقعي... بكلها تنظّر و ماعندها حتى فكرة على المشاكل العملياتية لافكارها و بكلها تحش في الركايب...
الله يلطف بينا
#شد_دارك_ما_هياش_عطلة |
495 اصابة مات منهم 18
نسبة وفايات ب 3,6%..
النسبة مرعبة لما نعرفو اننا بعاد بااارشا على وضعية انهيار المنظومة الصحية و امتلاء اسرة الانعاش...
ربي يقدر الخير، صور عدم احترام الحجر الصحي تنبئ اننا ماشيين لمأساة تاريخية... الناس موش فاهمة انو الموت قريب جدا، و ناس ماشي في بالها عطلة تقضي الصباح و تحوس و تروح... المأساة انو الخوف جايينو و باش يفرض الحجر بالسيف، تبقى الثمن باش يكون هول عظيم و الآلاف من الموتى... ربي يرحمنا... |
صباح الخير يا وطني
تحية لكل طبيب في العالم، تحية لكل طبيب تونسي، تحية لكل طبيب داخلي و مقيم في مستشفياتنا العمومية، تحية للشباب الداخليين و المقيمين، تحية للاطار الشبه طبي، تحية للاساتذة و للشباب الطبي جميعا، من واصل منهم عن قناعة او بفرض المهنة، تحية لهم جميعا، جنود مشاة صحتنا العمومية الذين يعانون الاهوال في ظروف مرعبة و منهكة، هذه بلادنا و هذا حالها، و انتم املنا... |
شيئا فشيئا، العالم يكتشف الخراب الذي تسبب فيه تعتيم النظام الصيني على حقيقة الخراب و الضحايا الي يتسبب فيهم فيروس كورونا الجديدة...
خدعة قاتلة من نظام شمولي، باش تؤدي لعشرات الاف الضحايا حول العالم...
الحكاية هذي هبطناها نهار 7 فيفري الماضي، و يبدو انها ليست الا الشجرة التي تحجب غابة بدا يكتشف فيها العالم:
"الحقيقة اهم من العدالة"
الدكتور الصيني -لي وانليانغ-
30 ديسمبر 2019
الطبيب الصيني -لي وانليانغ- يدق اجراس الانذار بين زملائه حول وفاة 7 عمال في سوق حيوانات مدينة -يوهان- بفيروس تشبه اعراضه اعراض مرض -SRAS- الخطير.
01 جانفي 2020
الشرطة الصينية ب-يوهان- توقف الطبيب مع ستة من زملائه بتهمة نشر اخبار زائفة و تهديد الامن العام
03 جانفي2020
الدكتور -لي وانليانغ- يجبر على امضاء على اعتراف بأنه
"ازعج الامن العام و انه واعي انّ العود سيكلّفه تتبعات جنائية"
12 جانفي 2020
ارتفاع حرارة الدكتور -لي وانليانغ- و دخوله للمستشفى
20 جانفي 2020
اكبر قمة طبية في الصين، الدكتور-زهونغ نانشان- بعلن ان الفيروس خطير و ينتقل بين البشر، في نفس اليوم، الرئيس الصيني يعلن حالة الطوارئ و يحرك كلّ طاقات الصين لمواجهة الوباء... متأخر جدا للاسف
28 جانفي 2020
قاضي المحكمة الصينية العليا يكتب "حتى و لو لم يكن الفيروس مرتبطا بفيروس SARS، كان من الافضل التسامح مع ما فعله الدكتور -لي وانليانغ-، كان من الافضل ان يصدق الناس هذه الاشاعة و يأخذو حذرهم
29 جانفي 2020
الشرطة الصينية ب-يوهان- تقول انها لم توقف الاطباء السبعة، بل تم استدعاءهم للنقاش معهم
30 جانفي 2020
الصحيفة الصينية الكبرى Global Time تنشر حديثا لكبير اطباء الصين -زهانغ نانشان- يقول فيه انه "كان علينا شكر هؤلاء الأطباء بحرارة لبعد نظرهم"...
في نفس المقال بنفس الصحيفة، تعليق للدكتور -لي وانليانغ- يقول فيه "الحقيقة اهم من العدالة"
07 فيفري 2020 الثالثة صباحا
وفاة الدكتور -لي وانليانغ- متأثرا بإنفلوانزا كورونا الجديد، المرض الذي كان اول من كشف خطورته، شياع الخبر على مواقع التواصل الإجتماعي الصينية مع موجة عارمة من التعاطف الشعبي و الاستنكار و المطالبة بالاعتذار للطبيب و استقالة المسؤولين المحليين ب-يوهان-. السلطات الصينية تكذب الخبر في مرحلة اولى ثم تؤكّده على ااساعة الرابعة صباحا.
المنظمة العالمية للصحة تعلن عن حزنها الشديد لوفاة الدكتور -لي وانليانغ-.
"الحقيقة اهم من العدالة"
عاشت الانسانية حيث ما كانت، لا فرق بين بشر و آخر الا بما قدّم للبشرية جمعاء...
تحية لكل طبيب في العالم، تحية لكل طبيب تونسي، تحية لكل طبيب داخلي و مقيم في مستشفياتنا العمومية، تحية للشباب الداخليين و المقيمين، جنود مشاة صحتنا العمومية الذين يعانون الاهوال في ظروف مرعبة و منهكة... |
ممتاز
حسن واصل.
عليكم بتقوى الله، يا سيادة الرئيس و يا سيادة رئيس مجلس النواب، و يا سادة نواب، التفّوا حوله و وخرو لتالي، و اعطيو للناس ميساج قيادة قوية في هذا الهول القادم... فقط شهرين، لاننا بحاجة لقيادة تثق فيها الناس و تحترم قراراتها. فقط شهرين لنننصر.
اقسم بالله من اجل تونس و فقط من اجلها، لازمنا قيادة واحدة و قوية و احنا نواجه في هول عظيم ديجا مازالت الناس موش واعية بحجمو تماما. شهرين، يد واحدة باش نخليو لارواحنا امل في الحياة و نعطيو درس للعالم (بمعنى مثال جيّد) في انتصارنا كدولة بإمكانيات قليلة و نجحت في احتواء وباء ركّع دول عظمى ان شاء الله يا ربي، و بعدها نرجعو نحاسبوه حتى على صلعتو وطريقة تنفسو كان لزم 😁.
لم اكن يوما من انصار الرجل و لا اعرفه لا من قريب لا من بعيد، و انتقدته اكثر من مرة هنا و هو وزير و وهو مترشح للرئاسة، لكن توا بلادي في حرب مع عدو ركّع دول عظمى. و هو حاليا الوحيد من بين القادة الي اثبت قدرة على القيادة و التواصل مع الناس. لذا مع بلادي في حالة حرب، رايي يصبح يساوي صفر لا غير، رايي صفر في نظري انا قبل نظر غيري. لذا مع بلادي في حالة حرب، انا جندي تحت امر القيادة.
#تونس_تعيش
#تونس_تقاوم |
المفروض الي يطلب الاعانة (200د) في المرحلة هذي و ياخوها و هو ماستحقش، الدولة لازم تحتفظ بقوائم للمنتفعيين مفصلة، و تقوم بتحقيق بعد تجاوز الازمة و كل من يثبت انو خذا مليم دون وجه حق يتخطى ب10 آلاف دينار خطية و يزيد يرجع 200 دينار من فوق. وفي صورة ثبوت تورط مسؤول محلي في تمتيع شخص بمنحة لا موجب له بها يواجه عقوبة سجنية مع العزل من منصبو... |
هذا ايضا باب نهب عمومي مرعب، و ان شاء الله العمد يكونوا في المستوى المرة هذي، باش اموال الشعب التونسي ما تمشي كان للي مستحق و ما ياخذوهاش الجراثيم البشرية كيما هاذم، و يصيرلنا نفس الي صار في ملف عمال الحضائر الي سبق حكينا عليه هوني:
https://m.facebook.com/story.php?story_fbid=2764171083674155&id=133076093450347 |
تنبيه الى المتحصلين على قروض من مؤسسات التمويل الصغير (موش الجمعيات، الشركات فقط) :
راهو كيما حرفاء البنوك، انتوما زادا من حقكم الالي و الاجباري على المؤسسات الي سلفتكم، تمتيعكم بتأجيل خلاصات اقساط قروضكم الي مطلوبة منكم بين 01 مارس و 31 اوت، و التأجيل من 3 ل 6 شهور. و يكفي للتمتع بهذا التأجيل انكم تقدموا مطلب في الغرض. و اذا تتمتعو بالتأجيل هاو شنوا يصير:
اذا اخر اجل في القرض متاعك يوفى نهار 30 افريل 2022 مثلا، و تتمتعو بالتأجيل 6 شهور، يولي القسط الاخير نهار 31 اكتوبر 2022، يعني ال6 شهور الي تأجلو، يتنقلولكم في اخر جدول الخلاص...
نعاود، هذا راهو حقكم موش مزية منهم، و المؤسسة الي تكعرر معاكم، قولولهم انو سلطة رقابة التمويل الصغير، بعثتلكم مذكرة واضحة و صارمة في هذا الغرض، المذكرة عدد 26 بتاريخ 23 مارس 2020. |
كورونا و التضخم، مسألة منطق لا غير:
مقال للناس الي قرات ستاتي التضخم النقدي فقط:
اولا: تذكير
نتصورو مع بعضنا بقعة عايشين فيها زوز من النّاس برك، كلّ واحد منهم عندو 10 دينارات، نعرضو عليهم خبزة واحدة للبيع، و الي يدفع اكثر نبيعوهالو، طبعا هاك الزويّز، باش يزيدو على بعضهم في السّوم، و في النّهاية سوم الخبزة باش يوصل لعشرة دينارات... باهييي، توا نعاودو التّجربة، مع هاك الزويّز و في نفس البقعة... هوما ديجا عندهم كلّ واحد عشرة دينارات، كي نزيدو لكلّ واحد فيهم 90 دينار، كلّ واحد يصبح في جيبو 100 دينار... و نعاودو نعرضو عليهم خبزة واحدة للبيع، و كيف كيف، الي يدفع اكثر نبيعوهالو... مرة أخرى، هاك الزويّز باش يزيدو على بعضهم، و في النّهاية سوم الخبزة باش يوصل 100 دينار...
ثانيا شنوا صار في تونس و في العالم بسبب كورونا:
عندنا من جهة الانتاج:
- توقف شبه تام لالة الانتاج مع الحجر الصحي: يعني بكل بساطة انو كمية الخيرات و السلع الي تدور في البلاد باش تنقص بشكل كبير، في تونس و في العالم، و صراحة حجم النقص لحد الان صعب التكهم بيه خاطر حد ما يعرف الهول الي احنا فيه وقتاش يوفى، حاليا الفيروس فائز بالضربة القاضية على دول عظمى... لكن المؤكد انو السلع و الخيرات باش تنقص بااارشا...
و هوني، ملاحظة و تنبيه هاااام جدا لوزارتي التجارة و الفلاحة: مدير المنظمة العالمية للاغذية قال كلمة مرعبة و متوقعة البارح: فما خطر كبير لانهيار الانتاج الغذائي العالمي يؤدي لفرض قيود على التصدير... لذا نصيحة: كونو مخزون متاع 6 اشهر او اكثر من حاجياتنا الغذائية من الخارج، راهي اولوية مطلقة، و الحذر اهم من العويل...
ثالثا من جهة الاموال الي تدور في البلاد:
- الدولة راصدة 2500 مليون دينار كقسط اولي لمواجهة الجائحة، و هذي اغلبها ديون راهو، و فسرتلكم في ستاتي التضخم النقدي كيفاش تداين الدولة يرفع من قيمة الاموال الي تدور في البلاد... و الدولة قررت توزيع مساعدات اجتماعية بكثافة الفترة هذي، و اجلت دفع الضرائب و فلوس الضمان الاجتماعي و خلاص فاتورات الستاغ و الصوناد... و بالتالي هذا الكل باش يأدي الى ارتفاع كمية الفلوس الي تبقى في يد المتعاملين الاقتصاديين من مواطنين و شركات...
- البنك المركزي نقص من سعر الفائدة التوجيهي متاعو، و بالتالي اليا الtmm باش يطيح، هذي وضعية باش تنقص في قيمة القصاصات متاع اقساط القروض، و بالتالي الى ارتفاع كمية الفلوس الي تبقى في يد المتعاملين الاقتصاديين من مواطنين و شركات...
- البنك المركزي، خفف (شويّة برك) من حد اسداء القروض المسموح للبنوك مقارنة بالي يجمعوه من ودائع. في نفس الوقت، الشركات الكل تعيش ازمة سيولة في ظل توقف الانتاج و البيع، هذا سيؤدي الى لجوء اكبر للقروض، و بالتالي الى ارتفاع كمية الفلوس الي تبقى في يد المتعاملين الاقتصاديين من مواطنين و شركات...
- البنك المركزي، سمح بتأجيل خلاص اقساط قروض الشركات 6 شهور مع امكانية مزيد تمويل هذه الشركات، و بالتالي الى ارتفاع كمية الفلوس الي تبقى في يد الشركات
- بالنسبة للافراد البنك المركزي سمح بتأجيل خلاص القروض البنكية لفترات تتراوح بين 6 شهور للي شهاريهم اقل من 1000 دينار، و 3 شهور للي شهاريهم اكبر من 1000 دينار، هذا معناه (اذا اعتبرنا انو الاغلبية الساحقة من الناس يتقصلهم 40% من اجرهم) انو في ظرف ال3 شهور الجاية، فما الاف الاجراء باش يرتفع دخلهم ب40%... و بالتالي هذا يأدي الى ارتفاع كمية الفلوس الي تبقى في يد المواطنين...
النتيجة المنطقية الوحيدة في الحالة هذي، متاع انهيار حجم السلع و الخيرات من جهة و ارتفاع الاموال في يدين المتعاملين من جهة اخرى....هي اننا ماشيين لنسق ارتفاع الاسعار برقمين (اكثر من 10% ) في الاشهر الجاية اذا ما ياقفش الحجر الصحي في اقرب وقت، و باش يكثر الفقر للاسف...، و لو مثلا الضغط الشعبوي يدفع الدولة انها تفرض تسعيرة معينة على كل السلع المتروكة للتجارة الحرة، النتيجة الوحيدة باش تكون اختفاء نهائي من السوق، و ازدهار السوق السوداء و الخلايق و ذراعك يا علّاف...
الحل؟
ما عنديش، ما فماش اصلا حسب رايي...هذي طريق ماشية فيها كل دول العالم تقريبا، ما فماش حل اخر في اللحظة هذي، الناس تخمم في الحياة، مبعد يعمل الله...
و الدول الي باش تمنع، هي الي باش تنجم تنقص اكثر ما يمكن من فترة الحجر الصحي و شلل الة الانتاج... و التنقيص هذا ماهو ممكن الا اذا الحجر الي صاير توا ينجح، لذا اذا تحب تمنع روحك و تمنع غيرك، التزم وحارب من جيهتك و دافع ليل و نهار على الاحترام الصارم للحجر الصحي...
شد دااااارك، اذا تحب تمنع من الموت، و شد دااارك اذا مبعد تحب تمنع من الفقر...
ربي يحمي تونس |
نداء للناس الكل:
المساعدات الاجتماعية للزواولة، باش تتصب بداية من 1 افريل، تبقى راهو الناس هذا برشا ما تقراش و موش متثقفة، و الخوف كل الخوف انو افواج الناس هذي في اتجاه البوسطة، تخسرنا في الي عملناه الكل للتقليل من العدوى بكورونا.
لذا، مطلوب منك يالي تقرالي، انك تعمل اضعف الايمان باش تعاون بلادك، و اذا تعرف حد معني، تعمل حل باش تفهمو،:
اطلبو :
*1017*رقم بطاقة التعريف الوطنية#
اذا السيد معني، باش يجيه sms فيه شنوا النهار الي يمشي فيه للبوسطة.
المعنيين حوالي 400 الف، باش يتقسمو على 5 ايام، بمعدل 80 الف كل يوم، بمعدل 80 شخص لكل مكتب بريد.
لوجستيا، العملية صعيبة على بلادنا، لذا بجااااه ربي يالي تقرا، بارتاجي، و فهّم الي تعرفو...
و نداء للاخوة الاعلاميين، بجاه ربي، غدوا عديو نهار كامل و انتوما تعاودو و تكعررو في الحكاية...
#تونس_تقاوم |
رسمي:
منذ لحظات فقط:
البنك المركزي التونسي يوسّع الانتفاع بتأجيل خلاص اقساط القروض الى الناس الي تخلص اكثر من 1000 دينار شهريا.
تبقى خلافا للي شهاريهم اقل من 1000 دينار، و الي يتمتعو ب6 شهور تأجيل، الناس الي شهاريهم اكثر من 1000 دينار باش يتمتعو بتأجيل 3 شهور فقط، هي افريل و ماي و جوان. مثلا شخص عندو قرض اخر قسط فيه يطيح نهار 30 جوان 2025، اذا يتمتع بالتأجيل، هاك ال3 شهور الي تأجلو يتنقلوا الى اخر القرض، و يصبح اخر قسط واجب دفعو بتاريخ 30 سبتمبر 2025.
الانتفاع آلي، و الي ما يحبش هو الي مطلوب منو يقول لا عن طريق مطلب مكتوب.
الاجراء لا يشمل الافراد الي عندهم تأخير في الخلاص يفوت 3 شهور نهار 31 ديسمبر 2019. هاذم يقع النظر فيهم حالة بحالة حسب ما يقرره البنك من التأجيل او لا. |
نداء الى مهندسي تونس و الى الطلبة في مدارس الهندسة و الى اصحاب مصانع الكهروميكانيكية بتونس و الى الممولين بمختلف انواعهم:
عمر اشراق، المدير العام للشركة الامريكية العملاقة medtronics الرّائدة عالميا في صنع الاجهزة الطبية، يعلن ان شركتهم قررت التنازل للبشرية عن حقوق تصنيع جهاز التنفس الاصطناعي Puritan BennettTM 560 (PB560).
يكفي الدخول لموقعها و ملء الاستمارة للحصول على تصميمات الجهاز و طريقة تصنيعه و صيانته:
https://www.medtronic.com/us-en/e/open-files.html?cmpid=vanity_url_medtronic_com_openventilator_Corp_US_Covid19_FY20
مهما كانت كمية المعطيات الناقصة، ما نتصورش اذا حلولكم الباب باش تحيرو في الدخول بإذن الله.
كلمة واحدة : تونس تحتاجهم بشدة لانقاذ ارواح الناس.
على وزارة الصناعة تلم المصنعين الي تعرف عندهم الامكانيات التقنية و كل واحد منهم يشارك بالsavoir faire و الة الإنتاج متاعو... و الدولة تعرف شنية المواد الاولية اللازمة و موش موجودة في تونس و تسخير كل الطاقات لاستيرادها.
و في ظرف شهر يكون عندنا 10 الاف جهاز.
#تونس_تقاوم |
💚💚💚💚
وطني،موطني، حومتي، اهلي
#تونس_تقاوم |
مجمع الشركة التونسية لصنع المشروبات (celtia) يساهم ب11 مليون دينار في مجهود تونس لمقاومة جائحة كورونا...
#تونس_تقاوم
شي يعمل الكيف😁:
مجهود مستهلكي الخمور عاطي مفعولو😁، ديجا مساهمة الضرائب و الاداءات على الخمور جايب لميزانية الدولة 462 مليون دينار عمناول... بالله اكبسولنا ارواحكم السنا، عندنا وباء نقاومو فيه😁 |
على ذمة موزاييك اف ام، شركة الماجدة القطرية (صاحبة بنك الزيتونة و نزل لاسيغال) تتبرع ب 10 مليون دولار (حوالي 28 مليون دينار تونسي) لصندوق 1818 لمجابهة كورونا في تونس.
#تونس_تقاوم |
نداء الى وزارة الوظيفة العمومية و مكافحة الفساد:
كنتم قمتم بحملات تفقد الحضور في بعض الادارات، الرجاء القيام بنفس الشي فيما يتعلق بحضور العملة و الممرضين في المستشفيات العمومية بالعاصمة، و خاصة في les gardes de nuit... الاطار الطبي يعاني معاناة كبرى و و الاطار الاداري لا يحرك ساكنا |
كان لاحظتو، قلت "يا ربي راهو باش يجلطنا" منذ بداية الكلمة... و عندي علاش، لكن و للاسف الي تقال مبعد اتعس و اتعس...
هاو علاه قلت باش يجلطنا منذ بداية كلامو:
اولا، لما تكون بلاد في حالة حرب، لما تكون عندك شعب عدّى 60 سنة من عمرو يشوف في الدولة كائن هلامي يعمل كل شي، و مازال كي بدا شيئا فشيئا يفيق انو هو الدولة، لكن مازال ما استوعبش الفكرة تماما، حتى لو غلطت الحكومة، ما يبداش بالاخطاء و يعاود و يكرر في الاخطاء، خاطر هو اول واحد يعرف انو الكلام هذا يزيد يضعف الحكومة و يزيد يصعب من احترام و تنفيذ قراراتها، و لما يحكي بلغة الاخطاء و يعدي درج يحكي عليهم، فهذي طريقة باش يقول "اااااناااااا خااااطيني راهو" ... يعني طريقة باش يسحب نفسو من مسؤولية اخطاء ناجمة عن قلة الامكانيات اكثر من اي شي اخر... و هذي طريقة غير اخلاقية مع كل وزراء الحكومة الي في قلب المعمعة... لما يبدا بلوغة ادمينات الفايسبوك و يحكي على حليب الصغار و ندرا شنوا، هذا خطاب عاطفي يوحي ببرشا رسائل مسمومة للمواطن البسيط و يشجعهم على المطالبة بحقوقهم بطرق تخريبية... كان ينجم يعتذر باسم الحكومة عم تأخير توزيع المساعدات، مع التذكير باهمية الالتزام بالحجر الصحي لانقاذ ارواح التوانسة، اما كي يحكي بلوغة حليب الصغار و المطحونين و ندرا شنوا، فهذا باش يتفهم على اساس عندكم الحق في كل الي عملتوه بما فيه الحرق و اغلاق الطرق... هذا علاش جلطني انا شخصيا، يا انصار الشخص، انتم انصاره هو، انا ما نخمم الا في الاثر على بلادي، كل بلادي دون استثناء لجهة او فئة...
طبعا موضوع لازم معاقبة المحتكرين كمجرمي حرب، هذا خطاب توا وقتو، يعجب و يعمل الكيف، تبقى كلام موش متاع رجل دولة، الحكومة طالبة تفويض لاصدار قوانين و منهم في مجال العقوبات الجزائية، كنت تقول لازم يسرعو في التفويض، لازم يتغير القانون، اما لوغة "اقسى العقوبات و مجرمي حرب" هذي ما يقولهاش رئيس دولة يحكم... و رئيس دولة يحكم، ما يستعملش خطاب كلياني يزيد يشعل البسطاء ضد رجال الاعمال عموما، و يزيد يدمر اي امل في المبادرة و الاستثمار، و يشجع على الهوجة الشعبوية الي تحب تعتبر كل رجل اعمال فاسد الى ان يثبت العكس، راهو نهار الي تبرك المؤسسات الخاصة بسبب الشعبوية هذي، المواطن الي خدعاتو الشعبوية هو الي باش يجوع و موش السياسي الي عمل هالشعبوية....
طبعا، مبعد رجع للوغة 13 الف مليار و معتمديات ندرا شنوا...
ال13 الف مليار يا سيدي الرئيس، فراهو رقم تقديري تذكر في مكان واحد، حول قيمة اموال الرئيس و عائلتو، اصدراتو البنك الدولي عام 2012 في تقرير كبير اسمو "تونس الثورة التي لم تكتمل" و الكتاب هذا يقول انو تقييم لاملاك العائلة متاع بن علي، و انت تعرف سيدي الرئيس انو الاملاك هذي تمت مصادرتها، و لو تغزر في تقارير تنفيذ الميزانية من 2012 لليوم، راك عرفت قداش دخلت عملية التفويت في اموال المصادرة لميزانيات الدولة، و لو فعلا سيدي الرئيس مهتم بالموضوع، نعلمك انو بااارشا شركات مصادرة افلست بعد وضعها تحت التصرف العدلي لزوز اسباب، اولا خاطرها طريقة ادارة بيروقراطية جدا و تقضي على اي امل في نجاح الشركة، و ثانيا خاطر الشركات هذي كانت ناجحة لحصولها على امتيازات موش من حقها... وصي ديوانك باش يعملو حسبتهم بين الي تم بيعو و فلوسو دخلت للميزانية من اموال المصادرة، و بين الشركات الي كانت تسوى برشا فلوس عام 2011 و توا اصبحت على ابواب الافلاس بسبب رزن تسييرها العدلي و بسبب فقدانها لامتيازات غير مستحقة قبل الثورة... اما تسأل وين مشات الفلوس!!! هذا سؤال يسألوه ادمينات باج ديماري خلي تشعل ناري.... طبعا ماغير مانحكي على خرافة كل حد يهتم بمعتمدية... زاااايد...
الخلاصة، باااارشا مرات، طلبت من الغنوشي و سعيد باش يوخرو شوية و يخليو فقط الفخفاخ في الصورة، لسبب بسيط احنا في وضع حرب، و هو الي في يديه السلطة التنفيذية و خاصة خاطر اتصاليا، هو الافضل و في الهول متاع كورونا، الاتصال مهم بااارشا، للحصول على ثقة قيادة، و الثقة في القيادة، هي اهم عنصر لتجاوز الازمات...
اخيرا، بالنسبة لجمهور سعيّد، لوغة "الي كان قبلو" و لوغة "نظيف" راهي ما تعنيلي شي، لا الي قبلو مفروض علينا نفرحو بيه، و لا "نظافتو" سبب تخليه قادر يقود اليلاد، و لا هي سبب باش نقبلو بواحد فاسد... و بالنسبة للمرضى الي اي راي مخالف لسعيّد خيانة عظمى، نترجاهم يبلغونا رايهم في تعليقات...
الكلام هوني، مبني حصريا على تونس، و شنوا الباهي لتونس، مهما كان من يحكمها.... |
ياااا ربي صبرك، راهو باش يجلطنا |
لا جديد اليوم
مازال العينة تالمون صغيرة ما انجمو نعرفو حتى شي على تطور الوضع في بلادنا. ربي يقدر الخير...
في الاثناء، الاغلبية الساحقة من قرارات الحكومة المعلنة لمجابهة الازمة، تهم المالية العمومية و الجباية و العقوبات الزجرية، لازمها قوانين و حتى شي ماهو باش يصير منها قبل تفزيض صلاحية اصدار المراسيم للحكومة... هاويني مشروع التفويض للحكومة مازال في اللجنة يتعاركو عليه (حسب نبيل الحاجي نائب على التيار الديمقراطي توا في IFM يقول انو التعطيل جاي من النهضة و قلب تونس و ائتلاف الكرامة) يقولو نصرحولو في هذا المجال و الاخر لا، نعطيوه شهر موش شهرين، حتى نفوضولو لازمو يرجع يشاورنا قبل ما يخرج المرسوم... هانا نستنو... |
باهي، من الاخر و امام اختلاف الشائعات و النظريات على كورونا و طريقة انتشارو و الوقاية منو، هاذم 3 ليانات لمعلومات بسيطة في شكل سؤال و جواب باللغة العربية، من موقع منظمة الصحة العالمية. اقراوهم و ابتعدوا عن الشائعات:
https://www.who.int/ar/emergencies/diseases/novel-coronavirus-2019/advice-for-public/q-a-coronaviruses
https://www.who.int/ar/emergencies/diseases/novel-coronavirus-2019/advice-for-public/myth-busters
https://www.who.int/ar/emergencies/diseases/novel-coronavirus-2019/advice-for-public/q-a-on-infection-prevention-and-control-for-health-care-workers-caring-for-patients-with-suspected-or-confirmed-2019-ncov |
على ما نقرا في طريقة انتشار الفيروس و طول مدة حياتو خارج الجسم البشري، الانسانية ماشية للتعايش معاه حتى تلقى دواء و تلقيح... و التعايش مربوط بالوقاية اساسا...
لذا، نقترح انو اول شي تعملو الحكومة فوريا، هو تشجيع الاستثمار في صنع الكمامات و الles gants و الgel... الصناعة هذي اصبحت حيوية لتونس و مستقبلها عظيم في التصدير سواء بالفيروس هذا او بغيره في المستقبل خاطر كورونا باش يرفع بصفة دائمة من قيمة سلوك الوقاية لدى البشر... التشجيع يكون :
في مرحلة اولى و الى حدود تحقيق الاكتفاء الذاتي الدائم:
- صفر ضرائب على هذا القطاع و اعفاء من الtva و من الديوانة و من كل الاداءات المحلية (خاطر بكل بساطة هذاكا اش باش يصير في كل دول العالم)
- تسهيل التمويل البنكي لهذا القطاع عبر تكفل الدولة بالضمانات وبكل نقاط الفائدة الزائدة عن الTMM
- توحيد المعايير و التراخيص بتركيز ادارة متعددة الاختصاصات (صحة، جباية، نقل، ديوانة) خاصة حصريا بتسهيل الاجراءات لهذا القطاع
- اعفاء تام من الضرائب لكل الهبات و المساعدات المقدمة الى وحدات و جمعيات البحث العلمي في كل الجامعات، و الى كل المستشفيات العمومية.
في مرحلة ثانية و بعد تحقيق الاكتفاء الذاتي الدائم من ادوات الوقاية و تحقيق فائض للتصدير، النظر في مستويات الضرائب الواجب تطبيقها على هذا القطاع دون التأثير على قدرة اسعارو على المتافسة عالميا. |
السلام عليكم
اليوم، باش نحكيو على مشكلة اخرى قاعدة تزحف كالنار تحت الرماد في الفترة الماضية... مشكلة الشيكات و الكمبيالات بالنسبة لصغار التجار و الحرفيين بجميع انواعهم... هذي ناس تدور في فلوسها على فترات قصيرة جدا ما تفوتش شهر و 15 يوم احيانا... بمعنى، يشريو السلعة بالكريدي من فورنيساراتهم، يعطيو كمبيالات و شيكات على 15 يوم و شهر، و بالبيع متاع كل يوم، يجمعو قيمة هاك الشيك و الا الكمبيالة... الناس هاذم حابسين تماما عندهم جمعة بحكم قرار الحجر الصحي الشامل، و شبه حابسين عندهم جمعة قبلها... في الاثناء لازمهم يخلصو اجراءهم و الكراء، فورنيساراتهم (الي بدورهم عندهم التزامات مع فورنيسارات اكبر) يصبو في الشيكات و الكمبيالات باعتبار البنوك محلولة...
الوضعية هذي خلات اغلبهم في ورطة و باش يهبلو منين يجيبو الفلوس باش يخلصو شيكاتهم و كمبيالاتهم.. نحكي هوني على من كل عندو مخل تجاري او ورشة مهنية، يعني الي يخدمو وحدهم او يخدمو في عبد و الا اثنين على الاكثر.... و هاذم يا توانسة راهم في حدود 692 الف مؤسسة في تونس(حسب احصاء سجلّ المؤسسات 2018). اذا منهم 9% فقط في الوضعية هذي (و هذي نسبة ممكن اقل من الواقع) فنحكيو على 60 الف عائلة غارقة اليوم في شيكات و كمبيالات موش خالصة...
الناس المعنيين بالمشكلة هذي، طارحين عندهم مدة عبر عرائض في فايسبوك و في الاعلام، انو البنك المركزي يطلب من البنوك يحصرو خدمتهم في عمليات السحب و الدفع نقدا، يعني ماعادش يقبلو صبان الشيكات و الكمبيالات في الفترة هذي...
علاش تجي الاشكالية هذي، خاطر الناس هذي غالبا، ما تاخوش قرض من البنوك باش تمول الفرق في الوقت بين قبضان ثمن البيع بالتفصيل و شيئا فشيئا من جهة و الثمن الي يدفعوه مرة واحدة لمزوديهم من جهة ثانية، و انما يمولو هالفارق عبر قروض من مزوديهم مقابل كمبيالات او شيكات... و هالمزودين، هوما الي يلجؤوا للتداين من البنوك باش يمولو بطريقة غير مباشرة، الحاجة للتمويل متاع صغار التجار و الحرفيين...
و السبب في انو صغار التجار و الحرفيين ما يطلبوش تمويل من البنوك مباشرة، هو بكل بساطة خاطر البنوك ما تنجم تمول مؤسسة الا اذا عندها محاسبة دقيقة و قوائم مالية سنوية منظمة (باش تنجم تحسب بالصح قداش قدرتهم على الخلاص و قداش حاجتهم لتمويل leur cycle d'exploitation)، و بالطبيعة المؤسسات الصغيرة هذي اغلبها بلا محاسبة دقيقة و محينة، او اغلبها في النظام التقديري الي صعب التثبت من مداخيلو، و هذاكا علاه ما ياخذوش قروضات من البنوك باش يشريو سلعتهم، و انما يتفاهمو مع المزود مقابل شيكات او كمبيالات على شهر او 15 يوم، و مبعد يجمعو مقابيض مبيعاتهم اليومية، و وقت يجي نهار الخلاص يخلصو.... الحاصل، اليوم وقفت الززقة للهارب، و الوضعية اصبحت لا تُطاق بالنسبة للالاف من صغار التجار و الحرفيين الي ما نجموش يخلصوا شيكاتهم و كمبيالاتهم بحكم حوانتهم مسكرة و ما فماش مدخول... الاشكال يتجاوز العايلات هذي، في تأدي الوضعية هذي لافلاس عدد كبير من هالمؤسسات الصغرى، فانو المصانع و المؤسسات المتوسطة و الكبرى باش تخسر خي بيدها شبكة بيع تعويضها ياخو برشا وقت، و بالتالي يضع هذه المؤسسات المتوسطة و الكبرى في صعوبات مالية بدورها، و شيئا فشيئا تكبر كرة الثلج و تتض قطاعات اقتصادية كبيرة...
مبدئيا الحكومة، في قراراتها، من تأجيل خلاص قروض المؤسسات، و "التفكير في حل لوضعيات الجرائم المالية الي تنتج عن ازمة كورونا، و توفير مساعدة بقيمة 300 مليون دينار منحة بطالة فنية للمحلات الي تسكّر،... المفيد برشا من القرارات هذي لازمها قانون، و المجلس مازال ما اعطاش الضوء الاخضر للحكومة باش تحكم بقوانين لمدة شهرين....
المفيد توا، حالا، فما مشكلة، و اكيد البنك المركزي و الحكومة على وعي بيها، و اكيد ايضا انهم يخدمو على حلول... نتمناو منهم السرعة فقط، خاطر على ما نشوف في عرائض الناس هذي في فايسبوك، و في الميساجات الي يجيوني، و في وسائل الاعلام، العدد كبير، و المشكلة فعلا تحتاج حل عاجل.... |
نعاود نأكّد:
بعد اعادة فتح اسواق الجملة كامل ايام الاسبوع،
الكورة الان اساسا عند وزارتي الصحة و الداخلية من اليوم لغدوة لمساعدة شركة سوق الجملة و غيرها من مسيري اسواق الجملة في الداخل، على تنظيم العمل مع اقصى ما يمكن من ضمانات الوقاية. اياكم و تركهم لوحدهم في هذه العملية الصعبة... وزارتي الصحة و الداخلية مسؤولتين على مساندة مسيري اسواق الجملة في تنظيم طرق العمل.
ظروفنا صعيبة، امكانياتنا صعيية، اما لازم استنباط الحلول. نعرف كلام ساهل، و ما انجمش نحط روحي مكان المسؤولين على كل سوق من اسواق الجملة، تبقى الله غالب، كورونا فرضت ظروف غريبة و صعيبة. اسواق الجملة شريان حياة التوانسة. و انتم بحكم مواقعكم جات عندكم الكورة و نستناو منكم تلقاو حلول تنظيم تضمن الوقاية و تحمو بلادكم رغم ظروفها القاسية. قلوبنا معكم و اعترافنا لكم بفضلكم. |
الحمد لله
وزارة التجارة تعيد فتح اسواق الجملة كامل ايام الاسبوع.
قرار شجاع بالتراجع. تونس فيها رجال و نساء يحموها.
الكورة الان اساسا عند وزارتي الصحة و الداخلية لمساعدة شركة سوق الجملة و غيرها من مسيري اسواق الجملة في الداخل، على تنظيم نشاطها مع اقصى ما يمكن من ضمانات الوقاية. اياكم و تركهم لوحدهم في هذه العملية الصعبة. ظروفنا صعيبة، امكانياتنا صعيية، اما لازم استنباط الحلول. نعرف كلام ساهل، و ما انجمش نحط روحي مكان المسؤولين على كل سوق من اسواق الجملة، تبقى الله غالب، كورونا فرضت ظروف غريبة و صعيبة. اسواق الجملة شريان حياة التوانسة. و انتم بحكم مواقعكم جات عندكم الكورة و نستناو منكم تلقاو حلول تنظيم تضمن الوقاية و تحمو بلادكم رغم ظروفها القاسية. قلوبنا معكم و اعترافنا لكم بفضلكم. |
صباح النور :
خبر مفرح: انطلاق فعلي و نهائي لحقل نوارة:
الحقل سيرفع الانتاج الوطني من الغاز ب50%. و باش يمكن تونس من تخفيض عجزنا في المحروقات بحوالي 20%.
هذا عندو اثر على نفقات الدعم و على قيمة الدينار و على التوازن المالي للستاغ...
يا ربي لا تخلي بينا.
نهاركم زين يالي ماشيين تخدمو كي حالي و ربي يحفظكم و يحميكم من كل سوء.
نهاركم اسعد الايام يالي قاعدين في دياركم، انتم خط الدفاع الاكبر ضد هول كورونا. غمّة و تنزاح بفضل انضباطنا و صبرنا بكلنا بإذن الله.
المصدر في اول تعليق
#تونس_تعيش
#تونس_تقاوم
Partagez la vidéo du statut précédent. Faîtes avancer l'espoir.
تحيا تونس
. |
شكرا
#تونس_تعيش
#تونس_تقاوم |
تنبيه لوزارة التجارة:
شيء يفرح انو وسائل الاعلام الكل اليوم تحكي على امكانية تراجع الوزارة عن كارثة غلق اسواق الجملة بعض الايام في الاسبوع. فقط الحمقى لا يتراجعون عن الخطأ. لكن....
لااااكن... المشكل لا يهم اسواق الجملة فقط، الاصلاح يجب ان يشمل ابضا الترااجع عن قرار فتح مخازن تجار المواد الاساسية بالجملة يومين فقط في الاسبوع... هذي ايضا كارثة لا يمكن ان تتواصل لانها ستخرب التزويد للعطارة و سترفع من الاكتضاض في ايام التزويد و سترفع الاسعار و الاحتكار...
اصلاح الخطأ يكون شاملا.
في نفس الوقت، يا وزارة الصحة و الداخلية، مطلوب منكم مساعدة وزارة التجارة في توفير طرق تنظيم و أدوات وقاية للمتدخلين في اسواق الجملة. و مطلوب منكم ايضا تعميم توصيات اجبارية لطريقة تنظيم العمل داخل مخازن تجار المواد الاساسية بالجملة. |
شكرا
#تونس_تعيش
#تونس_تقاوم |
شكرا
#تونس_تعيش
#تونس_تقاوم |
كسر الاحتكار لا يتم الا بالوفرة...
مازلت مكبّش سامحوني، خاطرني حاسس بالقهر و ما توقعتش خطأ كيما هذا في حربنا ضد هول كورونا
ميسالش، صار قرار خاطئ بفتح اسواق الجملة و تجار الجملة للمواد الاساسية يومين او ثلاثة فقط في الاسبوع، الغاية مفهومة، و هي ان هذه المواقع تنجم لا قدر الله تكون مركز نشر الوياء، لكن القرار للاسف نتائجو كفيلة بتدمير تونس نهائيا، يعني استعملنا سلاح نووي قتلنا احنا قبل قتل الفيروس... توفير سبل الوقاية لاسواق الجملة و لتجار الجملة صعيب و معقد، لكنو الحل الوحيد، ما فماش حل اخر:
مجموعة من خبراء وزارة الصحة + مجموعة من المهندسين: يدورو على كل اسواق الجملة و يعاودو ينظمو طريقة العمل فيهم، باش يتواصل العمل كالعادة و تزويد كل تجار التفصيل بالخضر و الغلال و غيرهم...و متأكد انو المهنيين باش يقبلو اي تعقيدات لانو الهدف سامي... و تخرج تعليمات صحية لطريقة العمل في مخازن تجار الجملة للمواد الاساسية...
الطريقة هذي هي الحل الوحيد لكسر الاحتكار و الفساد، كسرهم لا يتم الا بالوفرة، الدولة لازم تكرس كل جهودها لدعم المنتجين و الموزعين، اي حركة اخرى نتائجها عكسية، لاحظوا تجربة برك، قرار وزير التجارة بتسعير الgel hydro-alcoolique أدى لنتيجة واحدة: اختفاء المنتوج نهائيا من نقاط البيع... تجربة انقاص ايام عمل اسواق الجملة و تجار الجملة للمواد الاساسية، ادت لعواقب كارثية على الاسعار و على التزويد و على احترام الحجر و على التجمعات، و الخطر الاعظم هي انها ستكسر انتاج الفلاح و تدمره... الدولة لازم تدعم المنتجين و الموزعين بكل قوتها لانو الوفرة عندها اثر على الاسعار و عندها اثر ايجابي خاصة على معنويات الناس في حال الحرب... و يا توانسة راهو الحضر مازال باش يتمدد، و معنويات و اطمئنان الناس لقرارات قيادتهم هي املنا الوحيد للانتصار على الهول القادم، و الاطمئنان هذا مستحيل اذا غاب الاطمئنان على القوت
اول حاجة لازم نفهموها انو الحالة هذي ما نعرفوهاش و ما يعرفها حد في العالم، يعني عادي نغلطو كيما تغلط الحكومة و كل حكومات العالم، رئيس وزراء ايطاليا ما اعلن توقيف النشاط الاقتصادي الا جمعة لتالي بعد ما بلادو خلات، ترامب برعونتو خلى امريكا موبوءة اكثر من الصين، جونسون تجلطم و قال انا نصافح في الناس الكل، صبح مكرون... الخلاصة، الغلط موش عيب، و احنا ما تتسماش غلطة كارثية... انجمو نصلحوها، بقرار سريع و خاصة بحملة اعلامية كبيرة نعلمو فيها الناس انو التزويد باش يرجع سريعا لوضع العادي و احسن...
الناس الي تحبني نوفي بوعدي حول اثر كورونا على التضخم و حكاية تعليق دفع اقساط قروض الموظفين، بصراحة بعد المشاكل الي عملها قرار وزارة التجارة اصبح الحديث على اي شي اخر ترف زايد... مرضت منو القرار و ما انجم نحكي في شي اخر... نتمنى و عندي ثيقة عظيمة في حكومتنا لتفادي الخطأ.. ان شاء الله يا ربي
#تونس_تقاوم |
مبروك لوزارة التجارة
اليوم بقراراتها حطمت كل الي تبنى في جمعتين. فوضى و ازدحام قدام الخضارة و العطارة و الفضاءات التجارية بالاحياء. اصل الحضب رجعت بين الناس الي تستنى...
الاسعار تضربت في 3...
حسبي الله و نعم الوكيل في الي كان سبب |
الى السيد رئيس الحكومة
الرجاء مرة اخرى تدارك الكارثة الي عملتها وزارة التجارة بالحد من ايام عمل اسواق الجملة و تجار الجملة للمواد الغذائية. رانا ماشيين للخراب بالطريقة هذي، راهو اذا قعدنا جمعتين لاقناع الناس باحترام قرار الدولة بالحجر، خوفهم على قوتهم باش يدمر اي امل في انضباطهم و ثقتهم في الدولة، و وقتها بلاد كاملة تعيش مأساة تاريخية بضحايا كورونا...
راهو العملية هذي باش ادًمر قوت الفلاح، و تتوقف عملية التزويد اصلا، راهو العملية هذي باش تخلق ارتفاع مرعب في الاسعار عند الخضار و العطار و اكتضاض رهيب في ايامات التزويد، راهو الخضار و العطار ما عندهم اموال تخليهم يشريو مخزون جمعة، يعني يخدم نهار و يسكر، راهو قرار ما تصورتش بشر بعقلو ياخذو في تونس...
راهو كل دول العالم ما مستش الة انتاج و قنوات توزيع المواد الاساسية، راهو الشي الي عملاتو وزارة التجارة باش يدمر كل ما قامت بيه الحكومة... راهو المطلوب منكم في الة انتاج و قنوات توزيع المواد الاساسية هو تنظيمهم و دعمهم بأقصى وسائل الوقاية... فقط التنظيم من اجل اكثر وقاية و دعم وسائل الوقاية... راهو تاجر الجملة و التفصيل و سواق نقل البضائع هم أيضا من جنود الصفوف الاولى، و وزارة التجارة في بقعة تحميهم قالتلهم ما تمشيوش للمعركة اصلا...
يهديكم ربي راهو الي عملاتو وزارة التجارة خراب لكل امل لتونس...
يهديكم ربي علاه هكا...
الرجاء من الناس الكل و الصفحات الكل المشاركة لايقاف هذا القرار الانتحاري لوزارة التجارة... راهو والله شي يبكّي |
اخيرا باش نذكركم بحكايتين صغار
نذكركم بدوسي بنك لازارد الي كان باش يعاونا في مؤتمر الإستثمار الي عملاتو تونس توا ثلاثة سنين لتالي، و سعر اتعاب بنك لازارد وقتها كات 500 الف اورو يعني حوالي مليار و 200 مليون توانسة بسعر صرف وقتها...
شفتو شنوا صار من بعض النواب في المجلس و صارت حملة رهيبة في الاعلام من طرف بعض النواب و معاهم معاتيه الماصونية و الامبريالية و راس المال المتوحّش الي طامع في تونس و يتآمر يحب يغرّقها، و السبب كان انو الاتفاق مع بنك لازارد كان دون طلب عروض.... بينما بنك لازارد هو اكثر بنك في العالم مختص في مساعدة الدول النامية (الي هي تجري تستنجد بيه) على ايجاد حلول لمشاكل ديونها في اسواق المال العالمية... المفيد بطلت حكاية بنك لازارد...
و مبعد صار طلب عروض و ربح فيه مجمع بنك أرجيل و معاه زوز شركات توانسة، و الحكاية طلعتلنا المرة هذي ب.... 3 مليارات و 862 مليون....
نذكركم زادا بحكاية الفريب، الي قامت عليه القيامة شعبيا و اعلاميا دوب ما الحكومة حلت الدوسي، بينما في الواقع آخر تقرير لدائرة الحسابات يحكي على فساد رهيب في القطاع هذا...
حديثنا قياس يا توانسة
الخلاصة، نحلو عينينا، راهو اسهل حاجة قاعدة تصير بعد الثورة هي التلاعب بالراي العام باش يطمز عينيه بيديه
ليلتكم زينة و ربي يحفظ بلادنا
#تونس_تقاوم |
بالله اقتراح على الناس الكل:
اي مختص في الصحة يجيبوه التلافز و تسمعوه يبكي و ينوّح و يسوّد في الصورة و يهاجم في تعاطي وزارة الصحة و مرصد الامراض الجديدة و المستجدة، ثبتو في الspécialité متاعو من الاول، اذا موش مختص في الأمراض الجرثومية او الطب الوقائي او في علم الجراثيم او الاحصاء الطبي، بدلو القناة و طفيوه...
فما برشا قوى غريبة قاعدة تتحرك.
يا هايكا فييييق من نومك، و ثبت في نوعية الرسائل و الي يقولو فيهم و علاقاتهم
و تذكير للحكومة: فلوس 1818 خاصة حصريا للمستشفيات العمومية. فقط المستشفيات العمومية و وحداتها و اطاراتها الطبية و شبه الطبية. |
باهي باش نطلب طلب غريب شوية من الناس الي اتبع في الصفحة😁
بالله بطلوا شوية من بعثان الميساجات على الاقل منا لنهار الاثنين... راهم كثرو بشكل كبير، و بصراحة بديت نبخل على حلانهم تالمون انا نقرا و هوما يزيدو (طبعا هذا ما لازموش ينسّيكم اني متشرف جدا باهتمامكم)... و بديت اول مرة من 2011 نخمم ماعادش نقرا الميساجات.
لذا رجاءا، نعملو pause منا لنهار الاثنين، نكمل في الويكاند الstock الي عندي نجاوب عليه، و بعد نرجعو من الاول في النظيف😁 |
رغم كل شي، تونس مازالت تقاوم
بعد المساهمة الاولى ب12 مليون دينار من كل البنوك، ارتفاع مساهمات البنوك في صندوق 1818 الى 112 مليون دينار، اهم مصادر هذا الإرتفاع :
BIAT 15 MILLIONS DINARS
BH 10 MILLIONS DINARS
BT 10 MILLIONS DINARS
STB 10 MILLIONS DINARS
UIB 10 MILLIONS DINARS
BNA 10 MILLIONS DINARS
UBCI 7 MILLIONS DINARS
AMEN BANK 10 MILLIONS DINARS
ATTIJARI 10 MILLIONS DINARS
على الحكومة الان التصرف لايجاد مزودين للمواد الطبية و الوقائيةمحليا و في العالم رغم صعوبة ايجاد من يبيعنا.
المصدر:
https://www.apbt.org.tn/wp-content/uploads/2020/03/90796437_3098652773486923_1892763504339845120_n.jpg
#تونس_تقاوم
#اوقفوا_حماقات_وزارة_التجارة
#اعيدو_الفتح_الدائم_لأسواق_الجملة
#اعيدو_الفتح_الدائم_لتجار_المواد_الغذائية_بالجملة |
مرة اخرى...
يهديكم ربي، هاي مازال كي تخذات القرارات، هاو مازال مممكن جدا ايقاف المهزلة قبل الخراب...
انقذوا تونس من خراب قرارات وزارة التجارة بفتح اسواق الجملة و تجار الجملة لايام معدودة في الاسبوع...
يهديكم ربي راكم قاعدين تحطمو في الفلاح الي باش يوكلنا و العطار و باش تخلقوا فوضى مهولة في التناحر على المواد الغذائية...
يهديكم ربي راهي حتى دولة ما مست الة انتاج و قنوات توزيع المواد الاساسية... راهو مطلوب منكم بكل الوسائل تدعموها و تقوي و تنظمو وسائل الوقاية فيها، و موش تسكيرها بعض ايامات...
وزارة التجارة والولاة يلوجو على السميد والفارينة في محلات التزويد بالجملة والسميد والفارينة مخزن في الاحياء السكنية مقاومة الاحتكار في الحروب راهي خدمة أجهزة شرطة و تخابر يهديكم...
انقذوا تونس من خراب وزارة التجارة، راهو الي عملاتو الحكومة و وزارة الصحة و مرصد الاوبئة بكلو، باش يضيع و تضيع معاه تونس بسبب القرارات الحمقاء لوزارة التجارة...
اللهم قد بلّغت... |
راي، مجرد راي
تأكد لدي ان اكبر نقطة ضعف في حرب تونس على كورونا هي وزارة التجارة.
فمااخبار غريبة نسمع فيها عن تقليص عدد ايام عمل تجار المواد الغذائية بالجملة و تقليص عدد ايام فتح اسواق الجملة...
لو صحت الحكاية هذي اعرفو انو وزارة التجارة باش تكون الخنجر الي يقضي على اي امل لينا في الحرب هذي...
يا حكومة، تكفل الدولة بالتزويد اليومي راهو امر مستحيييييل حتى في اكثر البلدان تقدما، يا ما بالك ببلاد كي تونس...
يا ناس، راهو في حال الحجر الصحي، العطار هو الحل الوحيد، و اذا تنقصو من ايام عمل تجار و اسواق الجملة، ما تتوقعوش من عطار انو عندو فلوس باش يشري ما يحتاجه حرفاءه لمدة جمعة، راهو العطار يخدم نهار بنهار.... معناها اذا تحلو les grossistes نهار، باش ياخو تموين نهار و يروح لحومتو يبيعو لاحباب و اتطيح الارقاب على كعبة ياغرط... فاااش تعملو؟؟؟؟ الحكاية قاعدة تتداول بين العطارة، و شي ما يوقفها اذا كذبة غير حملة اتصالية قوية لنفي الموضوع... و اذا صحيحة، ياااا خيبة المسعى...
يا ناس، يا وزارة تجارة، يا حكومة، ايااااكم و التجلطيم على قنوات التوزيع بقرارات حمقاء، راهي النتيجة تكون فوضى عارمة،
يا وزارة تجارة، راهو مستحيل تونس تعيش في حجر كامل و شامل و حتى دولة ما مست قنوات توزيع المواد الاساسية، راهو في موضوع الات الانتاج و قنوات التوزيع، عندكم حاجة برك لازم تركزو فيها كل جهودكم، هي تنظيم وسائل الوقاية فيهم... فقط تنظيم و تقوية وسائل الوقاية فيهم... يا ناس، راهو اي حاجة اخرى تساوي فقدان الثقة و الفوضى... راهو المطلوب هو العكس، المطلوب هو توفير كميات اكثر من العادة في نقاط البيع لطمأنة الناس و جعلها تخرج احيلنا فقط باش تاخو الي لازمها...
يا وزارة التجارة راك تهز فينا للخراب. |
إعادة
إعادة مهمة، الليلة باش نحكيو على موضوع التضخم الناجم عن كورونا. لكن الي ما يقراش المقال هذا، موش لازم يضيع وقتو في قراية ستاتي تضخم كورونا الليلة و الي نسمعو فيه هالنهارين من جهل هو طريق الخراب:
التضخّم النّقدي...
مقال طويل، لكن الي يوسّع بالو معانا ما يندمش بإذن الله......
اليوم باش نواصلو حديثنا على التضخّم، لكن باش نحكيو على نوع واحد من التضخّم، نعانيو منّو في تونس توّا أعوام، اسمو التضخّم النّقدي، او بالفرنسيّة: L’inflation d’origine monétaire
ما تتفجعوش من الكلمة، تبسيطها ساهل برشا، تبعوني نحكيلكم حكاية صغرونة باش تفهموني:
نبداو بسؤال بسيط: توّا يقول القايل، اذا البنك المركزي هو المسؤول على طباعة فلوس تونس، علاش ما يطبعش كمّيات كبيرة و يفرّق ثروة على الشعب الكلّ و نعيشو عيشة فلّ؟...
للإجابة على السؤال، هات نتصورو مع بعضنا بقعة عايشين فيها زوز من النّاس برك، كلّ واحد منهم عندو 10 دينارات، نعرضو عليهم خبزة واحدة للبيع، و الي يدفع اكثر نبيعوهالو، طبعا هاك الزويّز، باش يزيدو على بعضهم في السّوم، و في النّهاية سوم الخبزة باش يوصل لعشرة دينارات... باهييي، توا نعاودو التّجربة، مع هاك الزويّز و في نفس البقعة... هوما ديجا عندهم كلّ واحد عشرة دينارات، كي نزيدو لكلّ واحد فيهم 90 دينار، كلّ واحد يصبح في جيبو 100 دينار... و نعاودو نعرضو عليهم خبزة واحدة للبيع، و كيف كيف، الي يدفع اكثر نبيعوهالو... مرة أخرى، هاك الزويّز باش يزيدو على بعضهم، و في النّهاية سوم الخبزة باش يوصل 100 دينار...
الخلاصة من القصّة، زيادة كمّية الأموال عند النّاس، اذا ما يقابلهاش ارتفاع في حجم انتاج السّلع المعروضة للبيع، تؤدّي آليّا لزيادة الأسعار....
لو نعملو طلّة على حال بلادنا من النّاحية هذي، نلقاو انّو معدّل نموّ المنتوج الدّاخلي الخام متاع تونس بين 2011 و 2017 كان في حدود 1,5% سنويّا... يعني حجم السلع و الخدمات الجديدة الي انتجتها بلادنا بين 2011 و 2017، ما زاد الّا بـ 1,5% سنويّا... في المقابل، لو نشوفو حجم الأموال الي تدور في تونس بين ال11 مليون مواطن و 750 الف مؤسسة، نلقاووه كلّ عام يزيد بـ8%... و الdécalage هذا، سبب من أسباب ارتفاع الأسعار في بلادنا...
هات نفهمو شنوا معناها حجم الأموال الي تدور في البلاد، لازمكم تعرفو انّو المقصود موش قيمة القطع و الأوراق النّقديّة الي تدور في البلاد فقط... في كلّ بلدان العالم، حجم الأموال الي تدور في البلاد اكبر ببارشا من قيمة القطع و الأوراق النفديّة الي فيها... علاش؟ بكلّ بساطة لزوز أسباب:
أوّلا وسائل الدفع و القبض الكتابيّة من شيكات و فيرمونات و حسابات جارية و حسابات ادخار في البنوك و غيرهم، هذي ما تستحقش الespèces لمّا الناس تتعامل بيهم
ثانيا، و هذي نتيجة لأوّلا: موش النّاس الكلّ تستحق الespècesفرد وقت، يعني هذا يجبد الاخر يصب، و كمية الفلوس حب تكفي جدا لتغطية التعاملات (في الأوضاع العاديّة)...
باااهي، اتفقنا انّو حجم الأموال موش برك الفلوس حب او الespeces... و انو يشمل أيضا الأموال الي في الحسابات في البنوك...
حاولوا تركزو معايا مليح توّا من فضلكم :
من جملة الحسابات الي تدخل في تقييم حجم الأموال الي تدور في البلاد، فمّا زادا حسابات البنوك في البنك المركزي... لمّا الدّولة تحب تتسلّف من البنوك، فإنّو البنوك تمشي تتسلّف من البنك المركزي، و مبعد تقوم بتسليف الدّولة... كيفاش تصير العمليّة؟...: لمّا البنوك تتسلّف فلوس من البنك المركزي، مثلا 100 مليون دينار، فإنّو يقيدلها في دفتر حساباتها عندو، انّها أصبح عندها 100 مليون دينار تنجّم تتصرّف فيهم (يعني مجرّد تقييد محاسبي و ما فمّاش فلوس حبّ في الحكاية)... و لمّا البنوك بدورها تسلّف الدّولة، فإنّو البنك المركزي، يقيّد في دفتر الحسابات متاع البنوك انّو خرج من حسابها 100 مليون دينار، و يقيّد في حساب الدّولة انّو دخلولها 100 مليون دينار ( و كيف كيف في الحالتين هاذم مجرّد تقييد و ما فمّاش فلوس حبّ تدور)... طبعا بالنّهاية، الدّولة تستعمل الفلوس الي تقيدت في حسابها و تعمل في أوقات مختلفة (حتى نهار و نهارين اختلاف راهو) virements لحسابات موظّفيها و المزوّدين متاعها في البنوك، و الي طبعا يجبدو بعضهم فقط فلوس حب في أوقات مختلفة، او يعملو لبعضهم فيرمونات و شيكات لخلاص بعضهم،... الي لازم يقعد في اذهاننا من العمليّة هذي، هو انّو مجرّد تقييد محاسبي (écriture comptable)، خلقنا 100 مليون دينار تزادت لحجم الأموال الي تدور في البلاد لمّا صرفتهم الدّولة...
و نأكّد هوني، بجااااه ربي ما تمشيوش للbuzzz متاع "وااااع فلوس من الحيط" و "شاهدوا ماذا يحصل في قلب مخزن امباركة" و غيرها من الفزّعات الفايسبوكيّة... العمليّة هذي و غيرها من صميم السياسة النّقدية لكلّ البنوك المركزيّة في العالم، تبقّى لازمها قيس و متابعة حينيّة و مراقبة لمؤشّرات البنوك (و هذا صايرفي تونس)، و لازم من الجيهة الأخرى معاها تطوّر في حجم انتاج البلاد و تقليص تدريجي لحجم اللّجوء لهذه العمليّة (و هذا موش صاير حاليّا في بلادنا)...
المفيد نرجعو لموضوعنا، حول تطوّر حجم الأموال الي تدور في البلاد، لو نحاولو ندقّقوا في الأسباب، نلقاو انّو اوّل سبب، هو لجوء الدّولة للتّداين من القطاع النقدي (يعني أساسا العمليّة الي حكينا عليها بين البنوك والبنك المركزي) ... حجم الدّين الصّافي للدّولة في القطاع النقدي طلع بـ 20,3% سنويّا بين 2011 و2017 ( من 5165 الى 14147 مليون دينار) ....و لو نشوفو اهمّ حاجة تطورت في مصاريف الدّولة و خلّاتها تتسلّف خلال نفس الفترة، نلقاوها أجور الموظّفين بـ 7,5% سنويّا (من7680 الى 13700 مليون دينار)...
و طبعا الزيادات في الأجور شملت أيضا القطاع الخاص، و طبعا الزّيادة في الأجور طلب عادي و معقول جدّا بالنّسبة لاي بشر...
لكنّ بالنهاية و بالفلّاقي، و كي نرجعو لموضوعنا الأكبر حول التضخّم النقدي وحجم الا موال الي اكبر من حجم الإنتاج، نلقاو ارواحنا، قاعدين ندورو في حلقة مفرغة، زيادة في الأجور منذ 2011، يليها ارتفاع في الأسعار، تليها مطالبة بزيادة في الأجور، و في الواقع، التّونسي ما تحسّن شي في مستوى معيشتو، بكلّ بساطة خاطر انتاجنا ضعيف... قاعدين نزيدو في الفلوس عند المتعاملين الاقتصاديين، دون زيادة في حجم السلع الي تدور في البلاد، و هذا ما يأدّي الّا للحلقة المفرغة متاع التضخّم...
طبعا أسباب ضعف نموّ الإنتاج، متعدّدة، المناخ الاجتماعي من إضرابات و غيرهم، المناخ السّياسي بكلّ تجاذباتو و مشاكلو، المناخ الأمني الي رغم نجاحات تونس فيه يبقى رهين تطوّر أوضاع جيراننا و العام عموما، مشاكل الفساد بجميع انواعو الي تخلّي الناس تفقد ثقتها في المنظومة، و تفقد الرّغبة في التفاني اكثر في عملها...
الخلاصة، مشكلنا متاع ارتفاع الأسعار في تونس، هو مشكل انتاج أساسا، و موش مشكل أجور حسب رايي المتواضع... |
صباح الخير
يا توانسة شدو دياركم رانا ما عندنا حتى فكرة على حقيقة الوضع الوبائي في بلادنا.
هذا رسم بياني على جمعة حول نسبة المصابين في التحاليل متاع كل يوم في تونس. ما تنجم تستنتج منو حتى شي، و هذا معناه اننا لا نعلم شيء على وضعنا، ما فما حتى tendance. العينة تالمون صغيرة لدرجة انها ما تعني الا حاجة واحدة: ما نعرفو شي على حالنا و شنوا باش يصير في الايام القليلة الجاية.
يا توانسة خافوا و شدو دياركم، يا توانسة خافوا و شدو دياركم، يا توانسة خأااااافو و شدو دياركم اذا تحبو عندنا امل باش نمنعو... يا توانسة رانا وحدنا، رانا ما انجموش نقاوموه اذا يتفشى، يا توانسة خااااافو و شدو دياركم باش تعطيو لارواحكم و لاحبابكم امل في النجاة من الهول القادم. يا توانسة شدو دياركم، شدو دياركم شدو دياركم.
كلمة اخيرة لحفنة جراثيم الجهل المقدس الي يخرجو كل ليلة، لو الامر يقتصر عليكم انتوما الي راميين بعرض الحائط كل توسلات الاطباء و كل القوانين، الله لا تقوم فيكم و لا ترحملكم عظم، متّو ماتو كلاب، رعبنا راهو موش عليكم و انما على اقاربكم و الابرياء الي دايرين بيكم بشكل مباشر و غير مباشر الي باش تقتلوهم مع سبق الاصرار و الترصد بجهلكم المقدس.
شد_داااااارك |
ليستمر تزويد حاجيات البلاد من المواد الطبية و الوقائية عاملات كونسوماد تقررن السكن و المبيت في المصنع للعمل دون انقطاع
فتحية للكادحات
نساء بلادي، نساء و نصف ✌️✌️
الصورة الاولى : تحيتهم للعلم قبل الانعزال في المعمل.
#شد_داااارك
#تونس_تقاوم |
خبر ما يعني شي، لا إحصائيا لا وبائيا، لكنو رغم كل شي مفرح :
بعد 59 حالة على 229 تحليل البارح،
انخفاض عدد الاصابات اليوم الى 24 حالة جديدة رغم ارتفاع عدد ألتحاليل الى 309.
الحمدلله
يا رب تحمي هالبلاد
#شد_داااااارك
#تونس_تقاوم |
في قناة فرنسية خاصة منذ لحظات، كليب قصير مع موسيقى روعة فيه:
- صور لاطباء و ممرضين يعملون
- خبّازة و فلاحين و تجار مواد غذائية يعملون
- عمال نظافة يقومون بعملهم
- جنود و امنيين يجوبون الشوارع
- سوّاق نقل البضائع في عرباتهم
- اعوان الحماية المدنية يعملون
الكتابة المصاحبة:
لكل ابطالنا الذي يدافعون عن حياتنا، نقول لكم:
ثم تليها صور للفرنسيين يصفّقون من شرفات منازلهم...
بصحتهم والله، يعرفون جنودهم في الحرب، يقدرون جنودهم في الحرب، يظهرون تقديرهم لجنودهم في الحرب. فهموا ان الاتصال سلاح جبّار في هذه الحرب
هم فهموا ان الامل الوحيد في البقاء هو التضامن الوطني، بصحتهم الي عندهم اعلام هكا :( |
بداية من غدوا في كامل تراب الجمهورية، ما عادش حجز رخصة او الcarte grise... بداية من غدوا حجز السبارات بيدها الي تخرق الحجر الصحي دون تبرير قوي.
#تونس_تقاوم |
محمد عمار، نائب في مجلس النواب البوم:
"ما يحصل اليوم هو حرب بيولوجية تنبأ بها عالم الفلك البريطاني مارتون رايس وهذا ما يحيلنا إلى اجتماع صندوق النقد الدولي في 16 و 17 أفريل القادمين للحديث عن تخفيف الديون للدول النامية"
يبارك في ترابك يا تونس...
الرجاء من الاخوة من قرّاء الصفحة ممن يوافقون هذا النائب المشاركة معانا بتعليق
تعقيب: الستاتي تكتب بخطأ مطبعي المرة الاولى ،
تكتبت في (مجلس النواب "البوم") عوضا عن (مجلس النواب "اليوم")... آسف على الخطأ، ليس من خط تحرير الصفحة معايرة او سب احد. |
كنت حكيتلكم البارح على موضوع معالجة الكورونا بالكلوروكين (لا قلت يصلح لا ما يصلحش لا دخلت في موضوع طبي، فقط نقلت معلومات من مواقع عالمية ذات مصداقية).
قلتلكم ايضا (على لسان الدكتور Sahbi Ben Fraj) انو وزارة الصحة التونسية خذات قرار استباقي منذ جانفي 2020 بتجهيز مخزون يكفي مداوات عشرات الاف التوانسة (شحنة ب150 الف علبة ديجا وصلت و تحطت في مخازن الضيدلية المركزية) و مثلها في الطريق... قلتلكم انو وزارة الصحة التونسية خذات القرار الاستباقي هذا رغم الاختلاف العلمي العالمي حول صحة علاج الكورونا بالكلوروكين... و ان الاوروبيين مازالوا كي قرروا القيام بتجربة سريرية على 3000 مريض في كامل اوروبا، نتائجها تظهر كان بعد اسابيع...
اليوم فرنسا قررت عدم انتظار النتائج و السماح باستعمال العلاج في مستشفياتها (المصدر في اول تعليق)..
الخبر لا يهمنا مباشرة و لكنو رغم كل شي دليل مشجع على صحة خيار وزارة الصحة التونسية.
#تونس_تعيش
#تونس_بِنساها_و_برجالها
#تونس_تقاوم |
رئيس الحكومة توا في المباشر، مراسلة تصل الأن من منظمة الصحة العالمية:
تونس من بين الدول الاقرب للسيطرة على وباء كورونا.
#تونس_تقاوم |
كورونا و السياسة ضد تونس:
- رئاسة الحكومة قالت انها في حاجة لتفعيل الفصل 70 من الدستور الي يسمحلها لمدة 60 يوم فقط بأخذ قرارات في مجال القوانين دون انتظار الاجال و الطعون و نصاب الحاضرين (و غيرهم من الاجراءات الادارية لتمرير القوانين) لمجابهة هول كورونا و يقع تقديم مشروع القانون للمجلس
- فجأة البرلمان يعقد اليوم جلسة عامة اليوم موش للنظر في تفعيل الفصل 70 و انما... لتسريع طريقة اجتماع الجلسة العامة..
على كل حال، ان شاء الله توا بعد ما عملو هالجلسة الي شدو فيها الحكومة نهار كامل في حال بلاد في حرب، يعينو غدوا جلسة للتقرير في تفعيل الفصل 70 من الدستور و تمكين الحكومة من القدرة على اتخاذ الفوري دون انتظار اجراءات اجتماعهم السريعة...
و ان شاء الله خاصة نوابنا يتذكرو انو جمعتين لتالي الي يحكي على وضعنا اليوم ما يصدقو حد، و يتذكروا انو جمعتين لقدام حد ما ينجم يتوقع شنوا باش يكون الوضع و شنوا باش يكون مطلوب من قرارات فورية من الحكومة...
ربي يهدي من خلق، ربي يهدي من خلق، ربي يهدي من خلق... |
باهي توا من الميساجات الي جاوني من بعض ناس عندهم علاقة بالموضوع، فهمت حاجة برك في موضوع وسائل الوقاية:
- للاسف ما فماش في السوق سواء المحلية او الدولية.
الي متأكد منو انو برشا ديار مواطنين فيها الgel و الgants و الmasques... و متأكد زادا انو، قدام خطورة اننا نخسرو الناس الي تداوينا قيل ما نبداو الحرب، اذا نعملوا نداء للناس باش يرجعو المواد هذي لإعطاءهم لاطارات و اعوان الصحة العمومية، فما جزء من الناس باش تتجاوب...
تبقى الامور العملية لتنفيذ العملية هذي صعيية :
شكون يعمل النداء؟
كيفاش تتنظم العملية و العباد في حجر صحي؟
فين يتجمعو المواد؟
قاعد نفكر معاكم بصوت عالي لا غير
العملية صارت في دول اخرى و الناس رجعت |
ما نعرفش موضوع الكلوروكين كدواء لكورونا صحيح او غالط...
لكن المتعارف عليه في وسائل الاعلام العالمية انو فما دراسة صينية قالت انو الكلوروكين فعّال.
في اوروبا، رغم انو طبيب اوروبي، دكتور راؤول (معروف بمواقفو الغريبة مثلا نهار 23 جانفي خرج قال انو حكاية كورونا تافهة و مجرد هستيريا، و سبق قال انو التلوث الجوي لا يضر بالصحة و قال ايضا انو العلاج خير من الوقاية) رغم انو الطبيب هذا قال في الفترة الاخيرة انو الكلوروكين فعّال، مازالت المراكز العلمية ما مشاتش معاه بحجة انو الصينيين ما اعطاوش المعطيات الي تخدمت بيها دراستهم، و بحجة انو الدراسة الي قدمها الدكتور راؤول مضحكة من الناحية العلمية و ما تأكد شي، و خاصة بحجة انو الاعراض الجانبية للكلوروكين خطيرة (و هذا حسب ما قريت متفقين عليه الاطباء)، و توا في اوروبا بدأت دراسة تشمل اكثر من 3000 مريض لمعرفة اثر الكلوروكين، و نتائجها تظهر بعد 5 أسابيع على الاقل.
و في تونس شنوا عملنا كي خرجت الدراسة الصينية؟
من هنا، مصدري هو النائب السابق، الدكتور صحبي بن فرج (الي شخصيا عندي ثقة كبيرة في كلامو):
في جانفي 2020، وزارة الصحة علمت بالدراسة الصينية، و رغم كل امكانيات الشك و قبل تقرير استعمالها في تونس، خيّرت الاستباق و قامت بما يلي:
- المبادرة بشراء كميات كبيرة من الكلوروكين و خزنها بالصيدلية المركزية، و بالفعل نهار 1 مارس 2020 وصلت شحنة تكفي لمداواة عشرات الالاف من التوانسة، و تم ابرام صفقة لاقتناء 150 الف علبة اضافية تصل في الاسابيع القادمة ليصبح المخزون الإستراتيجي في حدود 300 الف علبة.
- و البارح، وزارة الصحة اطلقت طلب عروض للمصنعين المحليين لتصنيع كمية اضافية من هذا الدواء.
- لتفادي سلوك التداوي الذاتي و اللهفة عند التوانسة، وللحفاظ على هذا المخزون الاستراتيجي الحيوي، قررت الوزارة منع بيع الكلوروكين في الصيدليات او صرفه في المستشفيات الا بوصفة طبية معللة و صادرة عن طبيب مختص.
اما بالنسبة لقرار استعمال الكلوروكين و غياب الاتفاق العلمي العالمي حول نجاعتو و خاصة لفرضيات خطورتو، وزارة الصحة سمحت منذ اسبوع تقريبا باستعمال الدواء hors AMM وتحت اشراف طبي صارم
عندنا الف مشكلة و مشكلة، عندنا نقائص مرعبة، لكن عندنا ايضا رجال و نساء على اعلى مستوى علمي، عندنا كفاءات، عندنا خبرات، عندنا ناس ما وقفتش و ما قالتش ما فماش امكانيات، عندنا ناس تقاوم.
تونس تقاوم، يا رب احميها. |
بعد ما حكينا البارح على عبثية و خطورة تهبيط الفيديووات من السبيطارات.
اليوم نرجعو للسبب الاصلي للمشكل و سؤال للمرة الالف للحكومة:
علاش ما نجمتوش توفروا وسائل الوقاية للناس الي في الواجهة و خاصة لجنود المحرقة من أطباء داخليين و مقيمين و من ممرضين؟ علااش لتوا ما نجمتوش؟؟؟ فهمونا سبب الفشل الذريع في المجال هذا، راهم انكم تفسرونا اسباب الفشل اذا خارج نطاق قدرتكم، اهون بالف مرة من انكم تقولو عملنا و انتوما ما عملتوش...
اليوم باش نعاود السؤال هذا مرة كل ساعة من توا حتى للثمنية متاع الليل... طبعا الاعادة عندها هدف واحد:
MARTELER POUR RAPPELLER
POURQUOI NOS MÉDECINS RÉSIDENTS ET INTERNES ET NOS INFIRMIERS NE SONT PAS PROTÉGÉS ?
#قدها_آما_احميه |
بعد ما حكينا البارح على عبثية و خطورة تهبيط الفيديووات من السبيطارات.
اليوم نرجعو للسبب الاصلي للمشكل و سؤال للمرة الالف للحكومة:
علاش ما نجمتوش توفروا وسائل الوقاية للناس الي في الواجهة و خاصة لجنود المحرقة من أطباء داخليين و مقيمين و من ممرضين؟ علااش لتوا ما نجمتوش؟؟؟ فهمونا سبب الفشل الذريع في المجال هذا، راهم انكم تفسرونا اسباب الفشل اذا خارج نطاق قدرتكم، اهون بالف مرة من انكم تقولو عملنا و انتوما ما عملتوش...
اليوم باش نعاود السؤال هذا مرة كل ساعة من توا حتى للثمنية متاع الليل... طبعا الاعادة عندها هدف واحد:
MARTELER POUR RAPPELLER
POURQUOI NOS MÉDECINS RÉSIDENTS ET INTERNES ET NOS INFIRMIERS NE SONT PAS PROTÉGÉS ?
#قدها_آما_احميه |
59 حالة جديدة
شدو دياركم ماشيين لوضع كارثي و ربي يقدر الخير |
الخير يتبع مبادرات الخير
بنك تونسي يتكفل بخلاص كلفة القطع و المواد الاولية اللازمة لطلبة الهندسة بسوسة لتنفيذ مشروعهم لصناعة كمية كبيرة من الادوات المحلية لعلاج (respirateur) و مقاومة كورونا.
تونس قادرة تمنع |
بعد ما حكينا البارح على عبثية و خطورة تهبيط الفيديووات من السبيطارات.
اليوم نرجعو للسبب الاصلي للمشكل و سؤال للمرة الالف للحكومة:
علاش ما نجمتوش توفروا وسائل الوقاية للناس الي في الواجهة و خاصة لجنود المحرقة من أطباء داخليين و مقيمين و من ممرضين؟ علااش لتوا ما نجمتوش؟؟؟ فهمونا سبب الفشل الذريع في المجال هذا، راهم انكم تفسرونا اسباب الفشل اذا خارج نطاق قدرتكم، اهون بالف مرة من انكم تقولو عملنا و انتوما ما عملتوش...
اليوم باش نعاود السؤال هذا مرة كل ساعة من توا حتى للثمنية متاع الليل... طبعا الاعادة عندها هدف واحد:
MARTELER POUR RAPPELLER
POURQUOI NOS MÉDECINS RÉSIDENTS ET INTERNES ET NOS INFIRMIERS NE SONT PAS PROTÉGÉS ?
#قدها_آما_احميه |
بعد ما حكينا البارح على عبثية و خطورة تهبيط الفيديووات من السبيطارات.
اليوم نرجعو للسبب الاصلي للمشكل و سؤال للمرة الالف للحكومة:
علاش ما نجمتوش توفروا وسائل الوقاية للناس الي في الواجهة و خاصة لجنود المحرقة من أطباء داخليين و مقيمين و من ممرضين؟ علااش لتوا ما نجمتوش؟؟؟ فهمونا سبب الفشل الذريع في المجال هذا، راهم انكم تفسرونا اسباب الفشل اذا خارج نطاق قدرتكم، اهون بالف مرة من انكم تقولو عملنا و انتوما ما عملتوش...
اليوم باش نعاود السؤال هذا مرة كل ساعة من توا حتى للثمنية متاع الليل... طبعا الاعادة عندها هدف واحد:
MARTELER POUR RAPPELLER
POURQUOI NOS MÉDECINS RÉSIDENTS ET INTERNES ET NOS INFIRMIERS NE SONT PAS PROTÉGÉS ?
#قدها_آما_احميه |
بعد ما حكينا البارح على عبثية و خطورة تهبيط الفيديووات من السبيطارات.
اليوم نرجعو للسبب الاصلي للمشكل و سؤال للمرة الالف للحكومة:
علاش ما نجمتوش توفروا وسائل الوقاية للناس الي في الواجهة و خاصة لجنود المحرقة من أطباء داخليين و مقيمين و من ممرضين؟ علااش لتوا ما نجمتوش؟؟؟ فهمونا سبب الفشل الذريع في المجال هذا، راهم انكم تفسرونا اسباب الفشل اذا خارج نطاق قدرتكم، اهون بالف مرة من انكم تقولو عملنا و انتوما ما عملتوش...
اليوم باش نعاود السؤال هذا مرة كل ساعة من توا حتى للثمنية متاع الليل... طبعا الاعادة عندها هدف واحد:
MARTELER POUR RAPPELLER
POURQUOI NOS MÉDECINS RÉSIDENTS ET INTERNES ET NOS INFIRMIERS NE SONT PAS PROTÉGÉS ?
#قدها_آما_احميه |
بعد ما حكينا البارح على عبثية و خطورة تهبيط الفيديووات من السبيطارات.
اليوم نرجعو للسبب الاصلي للمشكل و سؤال للمرة الالف للحكومة:
علاش ما نجمتوش توفروا وسائل الوقاية للناس الي في الواجهة و خاصة لجنود المحرقة من أطباء داخليين و مقيمين و من ممرضين؟ علااش لتوا ما نجمتوش؟؟؟ فهمونا سبب الفشل الذريع في المجال هذا، راهم انكم تفسرونا اسباب الفشل اذا خارج نطاق قدرتكم، اهون بالف مرة من انكم تقولو عملنا و انتوما ما عملتوش...
اليوم باش نعاود السؤال هذا مرة كل ساعة من توا حتى للثمنية متاع الليل... طبعا الاعادة عندها هدف واحد:
MARTELER POUR RAPPELLER
POURQUOI NOS MÉDECINS RÉSIDENTS ET INTERNES ET NOS INFIRMIERS NE SONT PAS PROTÉGÉS ?
#قدها_آما_احميه |
بعد ما حكينا البارح على عبثية و خطورة تهبيط الفيديووات من السبيطارات.
اليوم نرجعو للسبب الاصلي للمشكل و سؤال للمرة الالف للحكومة:
علاش ما نجمتوش توفروا وسائل الوقاية للناس الي في الواجهة و خاصة لجنود المحرقة من أطباء داخليين و مقيمين و من ممرضين؟ علااش لتوا ما نجمتوش؟؟؟ فهمونا سبب الفشل الذريع في المجال هذا، راهم انكم تفسرونا اسباب الفشل اذا خارج نطاق قدرتكم، اهون بالف مرة من انكم تقولو عملنا و انتوما ما عملتوش...
اليوم باش نعاود السؤال هذا مرة كل ساعة من توا حتى للثمنية متاع الليل... طبعا الاعادة عندها هدف واحد:
MARTELER POUR RAPPELLER
POURQUOI NOS MÉDECINS RÉSIDENTS ET INTERNES ET NOS INFIRMIERS NE SONT PAS PROTÉGÉS ?
#قدها_آما_احميه |
مع تقديري و احترامي الشديد لكل الاطباء الداخليين و المقيمين (القدم في الصفحة يعرفو الكلام هذا مليح)، نحب نسأل البعض منهم (بالله عاودو اقراوها: البعض منهم) الي يهبطو في فيديوهات يتغبنو و يرعبو في الناس على حال بلادهم: ماذا اضفتم بالشي الي تعملوا فيه؟ المشاكل هذي فايقين بيها شعب تونس الكل، نقص الموارد بكلنا نعرفوه، هذاكا حالنا، مستشفى صفاقس مأساة فقتو بيها كان توا باش تهبطو فيديووات؟؟؟ تبقى في حالة الهستيريا الشعبية الحالية، انت يالي باش تحلف قسم ابوقراط، شنوا اضفت لبلادك كي هبطت فيديو تتغبن فيه و ترعب في الناس على حال بلادها و احنا في حالة حرب؟ باش تتحل المشاكل غدوا؟ تحلم و انت اول واحد يعرف انك تحلم، باش تظهر بطل؟ صدقني ما تظهرش بطل... انت فقط تساهم في فوضى باش تزيد تعكّر وضعية بلادك...
هذي هي تونس اليوم، و اليوم تونس بحالها المزري تواجه في هول عظيم، ما انتاش قداش الموقف؟ صدقني روح شد دارك خير... هي على كل حال الازمة هذي باش تكون موعد فرز دقيق لمعدن الناس... شد دارك و موش لازم تعمل الفيلم بالفيديو خاطر بكل بساطة قاعد تكسرلنا في مقادفنا المكسرة اصلا لا غير، هذيكا تونس و حال تونس المزري اليوم، موش مساعدك روح خير... خلي على الاقل الناس الي واعية بحال البلاد و فاهمة انو ما فما حتى حل اليوم (اليووووم) غير المقاومة، خليهم يخدمو و يدافعو على البلاد هذي بقلة امكانياتها ماغير ما تزيد على همهم بالهستيريا متاعك...
و بالله بالمسبق، الي باش يحكي على نقص وسائل الوقاية يهبط شوية في الصفحة باش يعرف اننا اكثر ناس نعيطو ليل و نهار على الموضوع هذا، و اكثر ناس واعيين انو البلاد هذي باش تبقى مدينة للابد لاعوان و اطارات الصحة العمومية في الحرب هذا، انتم املنا الوحيد و مصير شعب كامل بيديكم و هذا الناس الكل واعية بيه. يعني لاهو استهتار بحياة شبابنا الي قرروا المواجهة لاشي، هذا ستاتي، باش البعض الي كثرو من هستيريا الفيديو يفيقوا انهم يتعبوا في غيرهم الي يقاوموا و فاهمين انو الفيديو ما يبدل شي و ما عندو حتى فايدة غير بث الهلع عند الناس و تعقيد خدمة الي يقاومو ديجا... |
على خير
ربي يحفظ تونس |
شيئا فشيئا بدا الحجر الشامل يتحسن، ربي يسترنا و يحمينا و يخرّجنا من هالغمّة سالمين و بأقل مآسي بعد استهتارنا. ربي يستر.
قلنا دائما انو املنا الوحيد في الالتزام بتعليمات القيادة و التعويل على امكانيات تونس و خاصة على تضامنّا. و شخصيا (و هذا مجرد انطباع من مراقبتي تقريبا لكل ما يتعلق بالموضوع هذا في تونس)، عندي امل كبير انو تونس باش تسلّكها بأخف الاضرار و الستّار ربي...
لكن اكبر نقطة ضعف حاليا، نقطة الضعف المرعبة، و الي نتمنى الحكومة تقلنا شنوا قاعدة تعمل فيها (او تفسرلنا بصراحة علاه عجزت عليها للآن) هي نقص تجهيز جنود تونس في الحرب هذي، اكبر نقطة ضعف مرعبة في حربنا على كورونا، هي تواصل نقص وسائل الوقاية لدى اعوان و اطارات الصحة و الامنيين و الجنود و عمال النظافة و عمال المساحات التجارية داخل الاحياء... هذي وضعية مرعبة و نقطة ضعف مهولة ينجب يجيونا منها كل انواع المآسي، هذي وضعية تخلي اي جندي في اي ميدان ينجم يهرب لا قدر الله (لو هرب هؤلاء، تونس انتهت)، هذي وضعية تخلي الجنود الي ما يهربوش ينجمو يطيحو و نكونو وقتها بلا اي سلاح في وجه الهول القادم، هذي وضعية مرعبة و مخيفة يا حكومة، قولولنا علاش؟ |
بـــــــــــــــــــــــــــــــلاغ وزارة الصحة:
الوضع الوبائي اليومي لفيروس الكورونا COVID-19 بتونس:
تسجيل 25 حالة جديدة
تعلن وزارة الصحة أنه بتاريخ 23 مارس 2020، تم تسجيل 25 حالة إصابة جديدة من مجموع 124 تحليلا مخبريا ليصبح العدد الجملي للمصابين بهذا الفيروس 114 حالة مؤكدة (74 حالة مستوردة و39 حالة محلية) من بين 1211 تحليل جملي، تتوزع على 17 ولاية كالآتي:
تونس (34)،
أريانة (20)،
بن عروس (12)،
مدنين (09)،
تطاوين (06)،
سوسة (06)،
المنستير (07)،
صفاقس (05)،
المهدية (03)،
القيروان (02)،
بنزرت (03)،
نابل (01)،
قفصة (01)،
قابس (01)،
قبلي (01)،
منوبة (01)،
زغوان (01).
شفاء: 01 حالة
عدد الحالات التي تم إيوائها بالمستشفى: 11.
عدد الوفيات: 03 (01 صفاقس و01 سوسة و01 بأريانة).
ومن جانب آخر، تعلم الوزارة أنه في إطار المتابعة الحينية للوافدين تم إلى حد هذا اليوم إخضاع 15952 شخصا للحجر الصحي الذاتي، 5438 منهم أتموا فترة المراقبة الصحية و10514 مازالوا تحت الحجر الصحي والمراقبة الصحية اليومية.
هذا، وتؤكّد وزارة الصحة على ضرورة الالتزام بقواعد النظافة والسلامة الصحية، وتعوّل على وعي المواطنين في هذا الظرف الصحي الدقيق للتحلي بالمسؤوليّة الجماعيّة والالتزام بالحجر الصحي الذاتي والعام لمجابهة انتشار فيروس كورونا الجديد وحماية الأمن الصحي للبلاد. |
صباح الخير
إعادة،
نداء لوسائل الاعلام، عذرا لا امرا:
- لما هبط خبر رئيس بلدية برج السدرية الي رفض انو وظيرة الصحة وقتها تعمل حجر لناس غادي(و هو قد دق اول مسمار في خيانة تونس في الحرب هذي حسب رايي) كنّا احنا حكينا هوني و لمنا على وسائل الاعلام الي تناقلت الخبر، لسبب بسيط، احنا في وضعية دولة هشّة، و نشر الامثلة القذرة تشجّع و تعطي افكار لمرضى اخرين، و للاسف هذاكا الي صار، و توا ولينا نبكيو كيفاش ما فماش حجر اجباري من الدولة... لذا، رجاءا، ما تعطيوش صوت لجراثيم الجهويات و الفئويات، ما توصلوش صوتهم، احقروهم، ذلّوهم بالتجاهل (و نتمنى الدولة تقوم بالواجب بقمع القاذورات هذي) اما انتوما يا وسائل الاعلام دوركم اعظم، ما تعطيوش و ما توريوش الامثلة القذرة، ذكروا بالامثلة الجيدة و هي عديدة جدا في بلادنا رغم كل شي...
هو رجاء من الإعلاميين لا غير، الي موافقني ينشر
يا ري تحمي بلادي
يا رب تشفي كل بشر على وجه الارض |
نحنا كتوانسة وحدنا، و هاذم املنا الوحيد مع الامن و الجيش و عمال النظافة و المساحات التجارية داخل الاحياء.
دعمو صفوف جيوشكم يا توانسة.
ارفعوا من معنويات جبوشكم يا توانسة.
احمو جيوشكم يا توانسة
رانا وحدنا. و يا نمنعوا الكل يا نموتوا الكل
Ps: التصويرة قديمة |
وزير التجارة التونسي منذ لحظات على الحوار التونسي:
تمت سرقة باخرة محملة بشحنة كحول alcool متوجهة لتونس و تحويل وجهتها الى ايطاليا |
تبديل جو
نهار 19 جانفي 2015، تفاجأ موظفي فرع بنكي في ولاية تكساس الامريكية، بدخول شيخ عمرو 81 سنة و معاه احفادو جايبين سيكان معبيين بالبياسات فلوس، السيكان فيهم الصرف الي جمعو الشيخ هذاكا طيلة 63 سنة... 226 كغ من الصرف، طلعولو 816 دولار، هزهم ورق و روح😁.
يا توانسة تذكروا، ممكن نمنعو من كارثة كورونا اذا نشدو ديارنا و فقط اذا نشدو ديارنا، يا توانسة نشدو ديارنا. عندنا امل نمنعوا اذا نشدو ديارنا، فقط اذا نشدو ديارنا. |
تبديل جو
مجالس ادارة الشركات، هي المسؤولة الفعلية على تسيير الشركات و هي الي تراقب الpdg او المدير العام و تعطيه توجيهات العمل. اعضاء المجالس هذي (الي في تونس مثلا تتكون من 12 نفر على الاقصى) يعينوهم المساهمين في الشركة، يعني اصحاب رأس المال.
نهار 13 ماي 2014، شركة في هونكونغ اسمها deep knowledge venture المتخصصة في الاستثمار في رأس مال مخاطرة، عينت في مجلس ادارتها... logiciel ... اي نعم، تلقى اعضاء costume cravate و بجنبهم ordinateur 😁 عضو معاهم و يصوت على القرارات. الlogiciel مختص في تقييم مخاطر الاستثمارات و تحليل النتائج😁 |
نداء الى كل المواطنين و وسائل الاعلام:
- بداية من اليوم و الحمدوالله، الناس شيئا فشيئا بدات تفيق بضرورة الحجر، ان شاء الله دخول الجيش على الخط يرهب المجرمة الي يحب يدمرو تونس كاملة بتهورهم... لكن الاهم، هو تذكير الناس انها موش نفحة، و انو الموضوع باش يطول جمعتين و الا ثلاثة على الاقل...
MARTELER QUE C'EST POUR AU MOINS 3 SEMAINES
MARTELER QUE C'EST POUR AU MOINS 3 SEMAINES
MARTELER QUE C'EST POUR AU MOINS 3 SEMAINES
MARTELER QUE C'EST POUR AU MOINS 3 SEMAINES
MARTELER QUE C'EST POUR AU MOINS 3 SEMAINES
MARTELER QUE C'EST POUR AU MOINS 3 SEMAINES
الناس لازمها شيئا فشيئا تحط في بالها انو الامر موش مجرد نفحة، و انو الالتزام على ثلاثة اسابيع على الاقل. و هذاورنا الكل باش نذكرو بيه
حاجة ثانية لوسائل الاعلام، عذرا لا امرا:
- لما هبط خبر رئيس بلدية برج السدرية الي رفض انو وظيرة الصحة وقتها تعمل حجر لناس غادي(و هو قد دق اول مسمار في خيانة تونس في الحرب هذي حسب رايي) كنّا احنا حكينا هوني و لمنا على وسائل الاعلام الي تناقلت الخبر، لسبب بسيط، احنا في وضعية دولة هشّة، و نشر الامثلة القذرة تشجّع و تعطي افكار لمرضى اخرين، و للاسف هذاكا الي صار، و توا ولينا نبكيو كيفاش ما فماش حجر اجباري من الدولة... لذا، رجاءا، ما تعطيوش صوت لجراثيم الجهويات و الفئويات، ما توصلوش صوتهم، احقروهم، ذلّوهم بالتجاهل (و نتمنى الدولة تقوم بالواجب بقمع القاذورات هذي) اما انتوما يا وسائل الاعلام دوركم اعظم، ما تعطيوش و ما توريوش الامثلة القذرة، ذكروا بالامثلة الجيدة و هي عديدة جدا في بلادنا رغم كل شي...
هو رجاء من الإعلاميين لا غير، الي موافقني ينشر
يا ري تحمي بلادي
يا رب تشفي كل بشر على وجه الارض |
تبديل جو
في افريل 2012، في اليونان، بعد ما الدولة قاربت الافلاس، وزارة الداخلية اليونانية عرضت على الراغبين في ذلك كراء اعوان الامن، 30 اورو للساعة بالنسبة للعون، و 40 اورو للسيارة.
الوزارة قالت انو الطلبات تخضع لتقييم مسبق و يتم رفضها اذا تعطل النشاط العادي للامن. و امام البوليميك الي صارت في اليونان وقتها، وزارة الداخلية قالت انو الاجراء معمول بيه في برشا دول اوروبية و قالت خاصة انو ديجا في اليونان قبل فما اتهامات بتوفير هالخدمات مجانا للسياسيين و كبار رجال الاعمال.
يا توانسة تذكروا، ممكن نمنعو من كارثة كورونا اذا نشدو ديارنا و فقط اذا نشدو ديارنا، يا توانسة نشدو ديارنا. عندنا امل نمنعوا اذا نشدو ديارنا، فقط اذا نشدو ديارنا. |
الصوت العذب لهيليكوبتر الجيش😁 في سماء اريانة
اخيرا😂😂😂 |
Subsets and Splits
No community queries yet
The top public SQL queries from the community will appear here once available.